Document ID: 32008D0213

Reference:
19.3.2008
EL
Επίσημη Εφημερίδα της Ευρωπαϊκής Ένωσης
L 80/46
ΑΠΌΦΑΣΗ ΤΟΥ ΣΥΜΒΟΥΛΊΟΥ
της 18ης Φεβρουαρίου 2008
για τις αρχές, τις προτεραιότητες και τις προϋποθέσεις που περιλαμβάνονται στην ευρωπαϊκή εταιρική σχέση με τη Σερβία, συμπεριλαμβανομένου του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999, και για την κατάργηση της απόφασης 2006/56/ΕΚ
(2008/213/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη ευρωπαϊκών εταιρικών σχέσεων στο πλαίσιο της διαδικασίας σταθεροποίησης και σύνδεσης (1), όπως τροποποιήθηκε, και ιδίως το άρθρο 2,
την πρόταση της Επιτροπής,
Εκτιμώντας τα ακόλουθα:
(1)
Το Ευρωπαϊκό Συμβούλιο της Θεσσαλονίκης, της 19ης και 20ής Ιουνίου 2003, ενέκρινε τη θέσπιση ευρωπαϊκών εταιρικών σχέσεων ως μέσο για την υλοποίηση της ευρωπαϊκής προοπτικής των χωρών των Δυτικών Βαλκανίων.
(2)
Ο κανονισμός (ΕΚ) αριθ. 533/2004 προβλέπει ότι το Συμβούλιο αποφασίζει τις αρχές, τις προτεραιότητες και τις προϋποθέσεις που πρέπει να περιέχουν οι εταιρικές σχέσεις, καθώς και κάθε τυχόν μεταγενέστερη προσαρμογή. Επίσης ορίζει ότι η παρακολούθηση της εφαρμογής των ευρωπαϊκών εταιρικών σχέσεων διασφαλίζεται με τους μηχανισμούς που έχουν καθιερωθεί στο πλαίσιο της διαδικασίας σταθεροποίησης και σύνδεσης, ιδίως δε με τις ετήσιες εκθέσεις προόδου.
(3)
Στις 30 Ιανουαρίου 2006, το Συμβούλιο εξέδωσε τη δεύτερη ευρωπαϊκή εταιρική σχέση με τη Σερβία, συμπεριλαμβανομένου του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών (στο εξής: «απόφαση UNSCR 1244») (2).
(4)
Στο έγγραφο της Επιτροπής «Στρατηγική διεύρυνσης και κυριότερες προκλήσεις για το διάστημα 2006-2007» αναφερόταν ότι οι εταιρικές σχέσεις θα επικαιροποιούνταν στα τέλη του 2007.
(5)
Στις 17 Ιουλίου 2006, το Συμβούλιο εξέδωσε τον κανονισμό (ΕΚ) αριθ. 1085/2006 για τη θέσπιση μηχανισμού προενταξιακής βοήθειας (IPA) (3), με τον οποίον ανανεώνεται το πλαίσιο παροχής χρηματοδοτικής βοήθειας προς χώρες σε προενταξιακό στάδιο.
(6)
Είναι συνεπώς σκόπιμο να θεσπισθεί αναθεωρημένη ευρωπαϊκή εταιρική σχέση η οποία να επικαιροποιεί την ισχύουσα εταιρική σχέση, προκειμένου να προσδιορισθούν νέες προτεραιότητες για περαιτέρω δράση, με βάση τα πορίσματα των εκθέσεων προόδου του 2007 όσον αφορά την προετοιμασία της Σερβίας, καθώς και του Κοσσυφοπεδίου, όπως ορίζεται στην απόφαση UNSCR 1244, με στόχο την περαιτέρω ενοποίηση με την Ευρωπαϊκή Ένωση.
(7)
Για να προετοιμάσουν την περαιτέρω ενοποίηση με την Ευρωπαϊκή Ένωση, οι αρμόδιες αρχές της Σερβίας, καθώς και του Κοσσυφοπεδίου, όπως ορίζεται στην απόφαση UNSCR 1244, πρέπει να εκπονήσουν σχέδιο με χρονοδιάγραμμα και με συγκεκριμένα μέτρα για την υλοποίηση των προτεραιοτήτων της παρούσας ευρωπαϊκής εταιρικής σχέσης.
(8)
Συνεπώς, η απόφαση 2006/56/ΕΚ πρέπει να καταργηθεί,
ΑΠΟΦΑΣΙΖΕΙ:
Άρθρο 1
Οι αρχές, οι προτεραιότητες και οι προϋποθέσεις που περιλαμβάνονται στην ευρωπαϊκή εταιρική σχέση με τη Σερβία, συμπεριλαμβανομένου του Κοσσυφοπεδίου, όπως ορίζεται στην απόφαση UNSCR 1244, καθορίζονται στα παραρτήματα 2 και 3.
Άρθρο 2
Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπισθεί στο πλαίσιο της διαδικασίας σταθεροποίησης και σύνδεσης, ιδίως δε μέσω των ετήσιων εκθέσεων προόδου που υποβάλλει η Επιτροπή.
Άρθρο 3
Η απόφαση 2006/56/ΕΚ καταργείται.
Άρθρο 4
Η παρούσα απόφαση παράγει αποτελέσματα την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 18 Φεβρουαρίου 2008.
Για το Συμβούλιο
Ο Πρόεδρος
D. RUPEL
(1)  ΕΕ L 86 της 24.3.2004, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 269/2006 (ΕΕ L 47 της 17.2.2006, σ. 7).
(2)  Απόφαση 2006/56/ΕΚ του Συμβουλίου, της 30ής Ιανουαρίου 2006, σχετικά με τις αρχές, τις προτεραιότητες και τους όρους που περιλαμβάνονται στην ευρωπαϊκή εταιρική σχέση με τη Σερβία-Μαυροβούνιο, συμπεριλαμβανομένου του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών, της 10ης Ιουνίου 1999, και για την κατάργηση της απόφασης 2004/520/ΕΚ (ΕΕ L 35 της 7.2.2006, σ. 32). Απόφαση όπως τροποποιήθηκε με την απόφαση 2007/49/ΕΚ (ΕΕ L 20 της 27.1.2007, σ. 16).
(3)  ΕΕ L 210 της 31.7.2006, σ. 82.
ΠΑΡΑΡΤΗΜΑ 1
ΣΕΡΒΙΑ — ΣΥΜΠΕΡΙΛΑΜΒΑΝΟΜΕΝΟΥ ΤΟΥ ΚΟΣΣΥΦΟΠΕΔΙΟΥ ΣΥΜΦΩΝΑ ΜΕ ΤΗΝ ΑΠΟΦΑΣΗ UNSCR 1244 — ΕΥΡΩΠΑΪΚΗ ΕΤΑΙΡΙΚΗ ΣΧΕΣΗ 2007
1.   ΕΙΣΑΓΩΓΗ
Το Ευρωπαϊκό Συμβούλιο ενέκρινε τη θέσπιση των ευρωπαϊκών εταιρικών σχέσεων ως μέσο για την υλοποίηση της ευρωπαϊκής προοπτικής των χωρών των Δυτικών Βαλκανίων. Η προτεινόμενη αναθεωρημένη εταιρική σχέση επικαιροποιεί τη δεύτερη εταιρική σχέση, με βάση τα πορίσματα των εκθέσεων προόδου της Επιτροπής του 2007 για τη Σερβία και για το Κοσσυφοπέδιο σύμφωνα με την απόφαση UNSCR 1244. Σε αυτήν προσδιορίζονται νέες και εναπομένουσες προτεραιότητες για την ανάληψη δράσης. Οι νέες προτεραιότητες είναι προσαρμοσμένες στις ειδικές ανάγκες και στο επίπεδο προπαρασκευής της χώρας και θα επικαιροποιούνται εφόσον κρίνεται αναγκαίο. Αναμένεται από τις αρχές της χώρας να καταρτίσουν σχέδιο με χρονοδιάγραμμα και συγκεκριμένα μέτρα ούτως ώστε να υλοποιηθούν οι προτεραιότητες της ευρωπαϊκής εταιρικής σχέσης. Επίσης, η εταιρική σχέση παρέχει κατευθύνσεις για τη χρηματοδοτική βοήθεια προς τη χώρα.
2.   ΑΡΧΕΣ
Η διαδικασία σταθεροποίησης και σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων, καθ’ όλη τη διάρκεια μέχρι τη μελλοντική τους προσχώρηση. Οι προτεραιότητες που καθορίστηκαν αφορούν την ικανότητα ανταπόκρισης στα κριτήρια που όρισε το Ευρωπαϊκό Συμβούλιο της Κοπεγχάγης του 1993 και στους όρους που καθορίστηκαν στο πλαίσιο της διαδικασίας σταθεροποίησης και σύνδεσης, κυρίως δε στους όρους που έθεσε το Συμβούλιο με τα συμπεράσματά του της 29ης Απριλίου 1997 και της 21ης και 22ας Ιουνίου 1999, στην τελική διακήρυξη της συνόδου κορυφής του Ζάγκρεμπ της 24ης Νοεμβρίου 2000 και, τέλος, στο θεματολόγιο της Θεσσαλονίκης.
3.   ΠΡΟΤΕΡΑΙΟΤΗΤΕΣ
Οι προτεραιότητες που απαριθμούνται στην παρούσα ευρωπαϊκή εταιρική σχέση έχουν επιλεγεί με βάση το ότι είναι ρεαλιστικό να αναμένεται υλοποίησή τους ή επίτευξη ουσιαστικής προόδου προς την κατεύθυνση αυτή κατά τα προσεχή έτη. Γίνεται διάκριση μεταξύ βραχυπρόθεσμων προτεραιοτήτων, που αναμένεται να υλοποιηθούν εντός ενός ή δύο ετών, και μεσοπρόθεσμων προτεραιοτήτων, που αναμένεται να υλοποιηθούν εντός τριών έως τεσσάρων ετών. Οι προτεραιότητες αφορούν τόσο τη νομοθεσία όσο και την εφαρμογή της.
Λόγω της ανάγκης καθορισμού προτεραιοτήτων, είναι σαφές ότι υπάρχουν και άλλες ενέργειες που πρέπει να ολοκληρωθούν και οι οποίες ενδέχεται να καταστούν προτεραιότητες στο πλαίσιο τυχόν μελλοντικής εταιρικής σχέσης, λαμβανομένης επίσης υπόψη της μελλοντικής προόδου της Σερβίας και του Κοσσυφοπεδίου βάσει της απόφασης UNSCR 1244.
Όσον αφορά τις βραχυπρόθεσμες προτεραιότητες, οι πιο σημαντικές εξ αυτών έχουν προσδιορισθεί και παρατίθενται όλες μαζί στην αρχή των καταλόγων. Η σειρά παράθεσης των εν λόγω σημαντικότερων προτεραιοτήτων δεν ισοδυναμεί με ιεράρχηση με βάση τη σπουδαιότητά τους.
Οι προτεραιότητες παρατίθενται στα παραρτήματα 2 και 3.
4.   ΠΡΟΓΡΑΜΜΑΤΙΣΜΟΣ
Η κοινοτική συνδρομή δυνάμει της διαδικασίας σταθεροποίησης και σύνδεσης προς τις χώρες των Δυτικών Βαλκανίων παρέχεται με βάση τα υφιστάμενα χρηματοδοτικά μέσα, ιδίως με βάση τον κανονισμό (ΕΚ) αριθ. 1085/2006 (IPA), καθώς επίσης, για τα προγράμματα που εγκρίθηκαν προ του 2007, με βάση τον κανονισμό (ΕΚ) αριθ. 2666/2000 τον Συμβουλίου (κανονισμός CARDS) (1). Οι χρηματοδοτικές συμφωνίες χρησιμεύουν ως νομική βάση για την εφαρμογή των επιμέρους προγραμμάτων. Κατά συνέπεια, η παρούσα απόφαση δεν θα έχει δημοσιονομικές επιπτώσεις.
Επιπλέον, η Σερβία, συμπεριλαμβανομένου του Κοσσυφοπεδίου όπως ορίζεται στην απόφαση UNSCR 1244, δύναται να έχει πρόσβαση σε χρηματοδότηση από πολυκρατικά και οριζόντια προγράμματα.
5.   ΠΡΟΫΠΟΘΕΣΕΙΣ
Η βοήθεια που παρέχεται στις χώρες των Δυτικών Βαλκανίων εξαρτάται από την επίτευξη προόδου ως προς την τήρηση των κριτηρίων της Κοπεγχάγης και την υλοποίηση των ειδικών προτεραιοτήτων της υπόψη ευρωπαϊκής εταιρικής σχέσης. Σε περίπτωση μη τήρησης των εν λόγω προϋποθέσεων, το Συμβούλιο ενδέχεται να λάβει κατάλληλα μέτρα βάσει του άρθρου 21 του κανονισμού (ΕΚ) αριθ. 1085/2006 ή, για τα προ του 2007 προγράμματα, βάσει του άρθρου 5 του κανονισμού (ΕΚ) αριθ. 2666/2000. Η βοήθεια υπόκειται επίσης στους όρους που έθεσε το Συμβούλιο στα συμπεράσματά του της29ης Απριλίου 1997, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις. Ειδικές προϋποθέσεις περιλαμβάνονται επίσης σε επιμέρους ετήσια προγράμματα. Μετά τις αποφάσεις χρηματοδότησης θα ακολουθήσει η υπογραφή χρηματοδοτικής συμφωνίας με τις οικείες αρχές.
6.   ΠΑΡΑΚΟΛΟΥΘΗΣΗ
Η υλοποίηση της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπισθεί στο πλαίσιο της διαδικασίας σταθεροποίησης και σύνδεσης, ιδίως δε μέσω των ετήσιων εκθέσεων που υποβάλλει η Επιτροπή.
(1)  ΕΕ L 306 της 7.12.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2112/2005 (ΕΕ L 344 της 27.12.2005, σ. 23).
ΠΑΡΑΡΤΗΜΑ 2
ΠΡΟΤΕΡΑΙΟΤΗΤΕΣ ΓΙΑ ΤΗ ΣΕΡΒΙΑ
ΒΡΑΧΥΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
Βασικές προτεραιότητες
—
Εξασφάλιση συμμόρφωσης με τις μελλοντικές υποχρεώσεις βάσει της συμφωνίας σταθεροποίησης και σύνδεσης («ΣΣΣ») και, ιδιαίτερα, της ενδιάμεσης συμφωνίας («ΕΣ»).
—
Εξασφάλιση πλήρους συνεργασίας με το Διεθνές Ποινικό Δικαστήριο για την Πρώην Γιουγκοσλαβία (ΔΠΔΓ).
—
Εποικοδομητική συνεργασία για θέματα σχετικά με το Κοσσυφοπέδιο.
—
Διασφάλιση της εφαρμογής του συντάγματος και του συνταγματικού δικαίου σε συμφωνία με τα ευρωπαϊκά πρότυπα.
—
Συνέχιση των προσπαθειών για την υλοποίηση της αναμόρφωσης της δημόσιας διοίκησης, συμπεριλαμβανομένου του συστήματος αποδοχών των δημοσίων υπαλλήλων, ούτως ώστε να εξασφαλισθούν διαφανείς προσλήψεις και προαγωγές, καθώς και επαγγελματισμός και λογοδοσία, να ενισχυθούν οι μηχανισμοί ευρωπαϊκής ολοκλήρωσης, να βελτιωθεί ο συντονισμός σε ολόκληρη τη δημόσια διοίκηση και στο κοινοβούλιο και να αποδοθεί ιδιαίτερη έμφαση στον συντονισμό πολιτικής.
—
Βελτίωση της λειτουργίας του συστήματος απονομής δικαιοσύνης, κατοχύρωση της ανεξαρτησίας, της λογοδοσίας, του επαγγελματισμού και της αποτελεσματικότητάς του και εξασφάλιση του ότι οι προσλήψεις και η επαγγελματική ανέλιξη των δικαστών και των εισαγγελέων βασίζονται σε τεχνικά και επαγγελματικά κριτήρια και είναι απαλλαγμένες από πολιτική επιρροή. Εξασφάλιση της ορθής λειτουργίας του Συνταγματικού Δικαστηρίου.
—
Αναβάθμιση της καταπολέμησης της διαφθοράς σε όλα τα επίπεδα και συγκρότηση ολοκληρωμένου δημόσιου συστήματος δημοσιονομικού ελέγχου, με στόχο την αύξηση της διαφάνειας και της λογοδοσίας κατά τη χρήση των δημόσιων οικονομικών.
—
Οριστικοποίηση της διαδικασίας ιδιωτικοποιήσεων ή, οσάκις ενδείκνυται, εκκαθάριση επιχειρήσεων που ανήκουν σε κοινωνικούς φορείς ή στο κράτος.
Πολιτικά κριτήρια
Δημοκρατία και κράτος δικαίου
Σύνταγμα
—
Ευθυγράμμιση της νομοθεσίας και των θεσμικών οργάνων με το νέο σύνταγμα.
Κοινοβούλιο
—
Ολοκλήρωση της μεταρρύθμισης του νομικού πλαισίου που διέπει τις εκλογές (συμπεριλαμβανομένων των καταλόγων εκλογέων), ευθυγράμμισή του με τις νέες συνταγματικές απαιτήσεις και διασφάλιση της διαφάνειας και λογοδοσίας σε σχέση με τη χρηματοδότηση των πολιτικών κομμάτων, συμπεριλαμβανομένης της αναθεώρησης της ισχύουσας νομοθεσίας, έτσι ώστε να καθιερωθούν επαρκείς μηχανισμοί παρακολούθησης και κυρώσεις.
Δημόσια διοίκηση
—
Συγκρότηση πλήρως λειτουργούσας υπηρεσίας συνηγόρου του πολίτη σύμφωνα με τις επιταγές της νομοθεσίας και διασφάλιση της δέουσας συμμόρφωσης με τις συστάσεις του συνηγόρου του πολίτη.
Έλεγχος των σωμάτων ασφαλείας από τις πολιτικές αρχές
—
Διασφάλιση μεγαλύτερου δημοκρατικού ελέγχου με την καθιέρωση αυστηρότερου κοινοβουλευτικού ελέγχου και πιο διαφανούς δημοσιονομικής διαχείρισης.
Δικαστικό σύστημα
—
Διασφάλιση της πλήρους ανεξαρτησίας των δικαστηρίων και της εισαγγελίας.
—
Ενίσχυση των εισαγγελικών αρχών που είναι υπεύθυνες για τη δίωξη εγκλημάτων πολέμου.
—
Υλοποίηση του σχεδίου δράσης για τη στρατηγική μεταρρύθμισης του συστήματος απονομής δικαιοσύνης.
—
Θέσπιση και εφαρμογή νομοθεσίας για την υποχρεωτική τόσο αρχική όσο και διαρκή κατάρτιση των δικαστών, των εισαγγελέων και των λοιπών δικαστικών υπαλλήλων, και ενίσχυση των κέντρων κατάρτισης.
—
Εξορθολογισμός του συστήματος λειτουργίας των δικαστηρίων, εκσυγχρονισμός της δικονομίας, καθιέρωση αποτελεσματικού συστήματος διαχείρισης των δικαστηρίων και σύσταση διοικητικών και δευτεροβάθμιων δικαστηρίων.
—
Συγκρότηση ηλεκτρονικού δικτύου για τους εισαγγελείς όλων των βαθμίδων, διασφάλιση της εκτέλεσης των δικαστικών αποφάσεων και περαιτέρω ενίσχυση της ικανότητας εκδίκασης εγκλημάτων πολέμου στην ημεδαπή σε πλήρη συμμόρφωση με τις διεθνείς υποχρεώσεις έναντι του ΔΠΔΓ.
Πολιτική για την καταπολέμηση της διαφθοράς
—
Υλοποίηση του σχεδίου δράσης για τη στρατηγική πάταξης της διαφθοράς και συγκρότηση ανεξάρτητης και αποτελεσματικής υπηρεσίας καταπολέμησης της διαφθοράς.
—
Κύρωση των διεθνών συμβάσεων κατά της διαφθοράς.
—
Περαιτέρω αποσαφήνιση και εκτέλεση των διατάξεων για την αποτροπή της σύγκρουσης συμφερόντων, σε συμμόρφωση με τα διεθνή πρότυπα.
—
Συγκρότηση και εφαρμογή διαφανούς συστήματος δήλωσης περιουσιακών στοιχείων από μέρους των κρατικών λειτουργών.
Δικαιώματα του ανθρώπου και προστασία των μειονοτήτων
—
Εκπλήρωση όλων των υποχρεώσεων που απορρέουν από την ιδιότητα του μέλους του Συμβουλίου της Ευρώπης.
—
Διασφάλιση της συμμόρφωσης με τις περί δικαιωμάτων του ανθρώπου διατάξεις του νέου συντάγματος.
—
Συνέχιση της αποϊδρυματοποίησης και της παροχής υπηρεσιών σε επίπεδο τοπικής κοινωνίας και αρωγής σε εξαρτημένα άτομα, συμπεριλαμβανομένου του τομέα ψυχικής υγείας.
Αστικά και πολιτικά δικαιώματα
—
Αναθεώρηση του δικαίου σχετικά με τα θρησκευτικά δικαιώματα προκειμένου να διασφαλιστεί η συνταγματικότητά του.
—
Ανάληψη δράσης για υποθέσεις εικαζόμενης κακομεταχείρισης και ενίσχυση των υπηρεσιών εσωτερικού ελέγχου που ασχολούνται με υποθέσεις κακομεταχείρισης από μέρους των οργάνων επιβολής του νόμου.
—
Βελτίωση των συνθηκών που επικρατούν στις φυλακές, διασφάλιση κατάλληλης παρακολούθησης των συνθηκών που επικρατούν στις φυλακές για τους κρατούμενους που εκτίουν μακροχρόνιες ποινές και για εκείνους που έχουν καταδικασθεί για πράξεις οργανωμένου εγκλήματος και διασφάλιση της περαιτέρω κατάρτισης του προσωπικού των σωφρονιστικών καταστημάτων και της βελτίωσης των εγκαταστάσεων κάλυψης ειδικών αναγκών.
—
Βελτίωση της λειτουργίας του Ραδιοτηλεοπτικού Συμβουλίου σύμφωνα με τα διεθνή πρότυπα και διασφάλιση της δίκαιης και διαφανούς κατανομής περιφερειακών και τοπικών ραδιοτηλεοπτικών συχνοτήτων στις διάφορες επιχειρήσεις του ραδιοτηλεοπτικού τομέα.
—
Πλήρης εφαρμογή του νόμου σχετικά με την ελεύθερη πρόσβαση στις πληροφορίες και ενίσχυση των υπηρεσιών του Επιτρόπου για την ελεύθερη πρόσβαση στις πληροφορίες, με σκοπό την εξασφάλιση την εκτέλεσης αποφάσεων και συστάσεων.
—
Θέσπιση νομοθεσίας σχετικά με τις ενώσεις προσώπων και το νομικό καθεστώς μη κυβερνητικών οργανώσεων, ενθάρρυνση της ανάπτυξης οργανώσεων της κοινωνίας των πολιτών και διεξαγωγή τακτικού διαλόγου με την κοινωνία των πολιτών για πρωτοβουλίες πολιτικής.
—
Βελτίωση της πρόσβασης στη δικαιοσύνη.
Κοινωνικά και οικονομικά δικαιώματα
—
Θέσπιση σφαιρικής νομοθεσίας κατά της διακριτικής μεταχείρισης και διασφάλιση κατάλληλης θεσμικής υποστήριξης των θυμάτων.
—
Θέσπιση κατάλληλης νομοθεσίας για την απόδοση περιουσιακών στοιχείων στους παλαιούς ιδιοκτήτες και διασφάλιση της πλήρους εφαρμογής της.
—
Ενίσχυση της προστασίας των δικαιωμάτων της γυναίκας και του παιδιού.
Δικαιώματα των μειονοτήτων, πολιτιστικά δικαιώματα και προστασία των μειονοτήτων
—
Διασφάλιση της τήρησης των συνταγματικών διατάξεων σχετικά με τα πολιτιστικά και μειονοτικά δικαιώματα και την προστασία των μειονοτήτων και πλήρης υλοποίηση των στρατηγικών και των σχεδίων δράσης που άπτονται της κοινωνικής ενσωμάτωσης των Ρομ, συμπεριλαμβανομένων όσων επιστρέφουν στη χώρα.
—
Συνέχιση των προσπαθειών για την προώθηση των καλών διαφυλετικών σχέσεων, συμπεριλαμβανομένων μέτρων στον εκπαιδευτικό τομέα, ενίσχυση της λειτουργίας των μειονοτικών εθνικών συμβουλίων, ιδίως με τη θέσπιση εκκρεμούσας νομοθεσίας, προαγωγή της συμμετοχής των μειονοτήτων στο δικαστικό σύστημα και στα όργανα επιβολής του νόμου και συνέχιση δραστηριοτήτων ευαισθητοποίησης των πολιτών, όπως η χρήση των μειονοτικών γλωσσών.
—
Προσαρμογή του σχετικού δικαίου στο νέο σύνταγμα και εξασφάλιση πλήρους εφαρμογής των μειονοτικών δικαιωμάτων, ειδικότερα όσον αφορά την εκπαίδευση στη μητρική γλώσσα.
—
Θέσπιση νέας νομοθεσίας για τους πρόσφυγες και συνέχιση της εφαρμογής της σχετικής εθνικής στρατηγικής.
Περιφερειακά θέματα και διεθνείς υποχρεώσεις
—
Συνέχιση της συμμόρφωσης με τις συμφωνίες Ντέιτον/Παρισίων.
—
Λήψη μέτρων με σκοπό τη συμμόρφωση με την απόφαση που το Διεθνές Δικαστήριο εξέδωσε τον Φεβρουάριο του 2007 επί της προσφυγής της Βοσνίας-Ερζεγοβίνης κατά της Σερβίας και Μαυροβουνίου σχετικά με την εφαρμογή της σύμβασης για την πρόληψη και την καταστολή του εγκλήματος της γενοκτονίας.
—
Συμβολή στην ενίσχυση της περιφερειακής συνεργασίας, της συμφιλίωσης και των σχέσεων καλής γειτονίας, μεταξύ άλλων με την προώθηση της μετάβασης από το σύμφωνο σταθερότητας σε ένα περισσότερο περιφερειακού χαρακτήρα πλαίσιο συνεργασίας και με την αποτελεσματική εφαρμογή της συμφωνίας ελευθέρων συναλλαγών της κεντρικής Ευρώπης (CEFTA).
—
Σύναψη και εφαρμογή συμφωνιών με γειτονικές χώρες σχετικά με τη διασυνοριακή συνεργασία, την καταπολέμηση του οργανωμένου εγκλήματος, της παράνομης διακίνησης και του λαθρεμπορίου, τη δικαστική συνεργασία, τη διαχείριση των συνόρων και το περιβάλλον.
—
Συμβολή στην εξεύρεση λύσης στα εκκρεμή συνοριακά ζητήματα με την Κροατία και τη Βοσνία-Ερζεγοβίνη.
—
Κατοχύρωση του δικαιώματος ουσιαστικής επιλογής μεταξύ βιώσιμης επανόδου και ένταξης και συμβολή στη διασφάλιση της πλήρους εφαρμογής της δήλωσης του Σεράγεβου.
Οικονομικά κριτήρια
—
Εφαρμογή δημοσιονομικής πολιτικής με κατευθυντήριο στόχο τη σταθερότητα, συμπεριλαμβανομένης πολιτικής για τους μισθούς στον δημόσιο τομέα, η οποία να αποσκοπεί στη δημοσιονομική εξυγίανση και να συμβάλλει στην τιθάσευση του πληθωρισμού και στην εξωτερική διατηρησιμότητα.
—
Συνέχιση των μεταρρυθμίσεων στον τομέα της διαχείρισης των δημόσιων οικονομικών, προκειμένου να ενισχυθούν ο έλεγχος, η διαφάνεια, η λογοδοσία και η αποτελεσματικότητα.
—
Εφαρμογή νομισματικής πολιτικής ικανής να οδηγήσει στον στόχο της σταθερότητας των τιμών, έτσι ώστε να περιορισθούν και να καθηλωθούν οι πληθωριστικές προσδοκίες.
—
Βελτίωση των διαδικασιών πτώχευσης κατά τρόπον ώστε να επισπεύδεται η έξοδος μη βιώσιμων επιχειρήσεων από την αγορά και να προωθούνται οι διαρθρωτικές μεταβολές.
—
Ολοκλήρωση της ελευθέρωσης των υπολειπόμενων κρατικά ελεγχόμενων τιμών, με στόχο τη βελτίωση της αποτελεσματικότητας των μηχανισμών της αγοράς και της κατανομής πόρων.
—
Περαιτέρω ενίσχυση της χρηματοπιστωτικής εποπτείας ως συμβολή στη διασφάλιση της σταθερότητας του χρηματοπιστωτικού τομέα.
—
Περαιτέρω ανάπτυξη και εφαρμογή της μεταρρύθμισης του συνταξιοδοτικού συστήματος και συνέχιση της μεταρρύθμισης του συστήματος ασφάλισης ασθενείας, καθώς επίσης επίσπευση της αναδιάρθρωσης και της ιδιωτικοποίησης του ασφαλιστικού τομέα.
—
Συνέχιση των προσπαθειών για την επισημοποίηση της παραοικονομίας και εφαρμογή συστήματος διαχείρισης των δημόσιων δαπανών και φορολογικών μεταρρυθμίσεων.
—
Ανάπτυξη σταθερής και λειτουργικής αγοράς γης/ακινήτων και εκπόνηση νομοθεσίας περί κτηματολογίου.
—
Συνέχιση των προσπαθειών για την προώθηση της απασχόλησης, π.χ. μέσω επαγγελματικής κατάρτισης και μεταρρυθμίσεων της αγοράς εργασίας, βελτίωση των δημόσιων υπηρεσιών απασχόλησης και εφαρμογή της στρατηγικής για την απασχόληση ατόμων με αναπηρία.
Ευρωπαϊκά πρότυπα
Εσωτερική αγορά
Ελεύθερη κυκλοφορία των εμπορευμάτων
—
Συνέχιση της ευθυγράμμισης του νομικού πλαισίου περί τυποποίησης, πιστοποίησης, μετρολογίας, διαπίστευσης και διαπίστωσης της συμμόρφωσης με τα ευρωπαϊκά πρότυπα. Συνέχιση της θέσπισης ευρωπαϊκών προτύπων και σύσταση εθνικού οργάνου συντονισμού της υποδομής για την ποιότητα, με μέλημα την ενίσχυση του σχετικού τομέα στο σύνολό του.
—
Συγκρότηση μηχανισμού εποπτείας της αγοράς και διασφάλιση κατάλληλου συντονισμού μεταξύ των αρχών εποπτείας της αγοράς.
—
Προσαρμογή του εμπορικού καθεστώτος και της συναφούς νομοθεσίας κατά τρόπον ώστε να τηρούνται οι υποχρεώσεις που απορρέουν από τον ΠΟΕ, τη ΣΣΣ και τη CEFTA.
—
Εγκαθίδρυση μηχανισμών εσωτερικής διαβούλευσης και γνωστοποίησης σχετικά με νέους τεχνικούς κανονισμούς, πριν από τη θέσπιση μέτρων που έχουν αντίκτυπο στο εμπόριο.
—
Ενίσχυση της διοικητικής ικανότητας στον τομέα της προστασίας των καταναλωτών.
Ελεύθερη κυκλοφορία των κεφαλαίων
—
Συνέχιση της συγκρότησης συστήματος εκτέλεσης διεθνών πληρωμών σύμφωνα με τους διεθνείς κανόνες και καθιέρωση εθνικής μεταχείρισης για τις αγορές ακινήτων.
Τελωνεία και φορολογία
—
Ολοκλήρωση της ευθυγράμμισης της τελωνειακής νομοθεσίας που απαιτείται για τη σωστή εφαρμογή της ΣΣΣ, ενίσχυση της ικανότητας των τελωνειακών αρχών να πατάσσουν τη διαφθορά, τη διασυνοριακή εγκληματικότητα και τη φοροδιαφυγή και ενίσχυση της ικανότητας επιβολής του νόμου, ιδίως στους τομείς της ανάλυσης επικινδυνότητας και του ελέγχου μετά τον εκτελωνισμό.
—
Περαιτέρω προσέγγιση της φορολογικής νομοθεσίας με το κεκτημένο της ΕΕ, εφαρμογή της φορολογικής νομοθεσίας, με έμφαση στην είσπραξη και τον έλεγχο, με σκοπό τον περιορισμό της φορολογικής απάτης και την αύξηση της ικανότητας επιβολής του νόμου.
—
Προσήλωση στις αρχές του κώδικα δεοντολογίας για τη φορολόγηση των επιχειρήσεων και διασφάλιση της συμμόρφωσης των νέων φορολογικών μέτρων με τις αρχές αυτές.
Ανταγωνισμός
—
Βελτίωση της υπάρχουσας αντιμονοπωλιακής νομοθεσίας σύμφωνα με τις απαιτήσεις της ΣΣΣ και ενίσχυση των διοικητικών ικανοτήτων της επιτροπής ανταγωνισμού ούτως ώστε να διασφαλισθεί η αποτελεσματική και ανεξάρτητη επιβολή της νομοθεσίας σύμφωνα με το κεκτημένο της ΕΕ.
—
Συγκρότηση ανεξάρτητης και πλήρως λειτουργικής αρχής για τον έλεγχο των κρατικών ενισχύσεων.
—
Βελτίωση των διαδικασιών ελέγχου των συγκεντρώσεων με στόχο την ενίσχυση της αποτελεσματικότητας της επιτροπής ανταγωνισμού.
—
Θέσπιση κατάλληλου νομικού πλαισίου για τις κρατικές ενισχύσεις σύμφωνα με τις απαιτήσεις της ΣΣΣ.
Δημόσιες συμβάσεις
—
Εφαρμογή συνεκτικού και αποτελεσματικού καθεστώτος για τις δημόσιες συμβάσεις, διασφάλιση της ανεξαρτησίας των αρμόδιων για τις δημόσιες συμβάσεις οργάνων, διασφάλιση διαφανών διαδικασιών, ανεξάρτητα από την αξία της εκάστοτε σύμβασης, μη διακριτική μεταχείριση μεταξύ των προμηθευτών της Σερβίας και της ΕΕ και ενίσχυση της ικανότητας επιβολής του νόμου στον υπό εξέταση τομέα.
Νομοθεσία περί διανοητικής ιδιοκτησίας
—
Περαιτέρω ενίσχυση της προστασίας των δικαιωμάτων διανοητικής ιδιοκτησίας και ενίσχυση της διοικητικής ικανότητας χορήγησης διπλωμάτων ευρεσιτεχνίας και βιώσιμης εφαρμογής και επιβολής των δικαιωμάτων αυτών.
Απασχόληση και κοινωνικές πολιτικές
—
Συγκρότηση κατάλληλων διοικητικών δομών και ικανοτήτων στον τομέα της προστασίας της υγείας.
Εκπαίδευση και έρευνα
—
Συνέχιση των προσπαθειών για τη βελτίωση του εκπαιδευτικού συστήματος· αναβάθμιση των δεσμών μεταξύ επαγγελματικής και τριτοβάθμιας εκπαίδευσης, αφενός, και αγοράς εργασίας και οικονομικών αναγκών, αφετέρου· ενίσχυση της διοικητικής ικανότητας και βελτίωση του συντονισμού μεταξύ των συναφών φορέων.
—
Κύρωση της σύμβασης της Unesco για την προστασία και την προώθηση της πολυμορφίας των πολιτιστικών εκφράσεων.
Θέματα ΠΟΕ
—
Συνέχιση της προετοιμασίας για την προσχώρηση στον ΠΟΕ.
Τομεακές πολιτικές
Βιομηχανία και ΜΜΕ
—
Εφαρμογή του Ευρωπαϊκού Χάρτη για τις μικρομεσαίες επιχειρήσεις και περιορισμός των διοικητικών φραγμών για τις ΜΜΕ.
—
Κατάρτιση νέας μεσοπρόθεσμης στρατηγικής για τις ΜΜΕ και τη βιομηχανική πολιτική και, ακολούθως, επιχειρησιακού σχεδίου δράσης.
—
Ενίσχυση του συμβουλίου ΜΜΕ ως οργάνου προώθησης της συνεργασίας δημόσιου-ιδιωτικού τομέα και της συνεργασίας μεταξύ υπουργείων, ούτως ώστε να υπάρξει επίδραση στον σχεδιασμό και την πραγμάτωση των πολιτικών για τις ΜΜΕ.
Γεωργία
—
Ενίσχυση της διοικητικής ικανότητας που απαιτείται για τη διαμόρφωση και εφαρμογή της πολιτικής γεωργίας και αγροτικής ανάπτυξης.
—
Αναβάθμιση της νομοθεσίας και ενίσχυση της εφαρμογής και των ελέγχων στον τομέα της ασφάλειας τροφίμων και στον κτηνιατρικό και φυτοϋγειονομικό τομέα.
—
Επέκταση των μέτρων ταυτοποίησης και καταγραφής των ζώων σε όλα τα σχετικά είδη.
—
Περαιτέρω εκσυγχρονισμός των κτηνιατρικών, φυτοϋγειονομικών, οινολογικών και υγειονομικών εργαστηρίων, των επιθεωρήσεων και των ελέγχων στα εξωτερικά σύνορα.
Περιβάλλον
—
Επιτάχυνση της προσέγγισης της νομοθεσίας και των προτύπων με το κεκτημένο της ΕΕ.
—
Εφαρμογή της θεσπισθείσας νομοθεσίας, ιδίως της σχετικής με την εκτίμηση των περιβαλλοντικών επιπτώσεων.
—
Έναρξη εφαρμογής του πρωτοκόλλου του Κιότο.
—
Θέσπιση και εφαρμογή εθνικής στρατηγικής για την προστασία του περιβάλλοντος, καθώς και στρατηγικής για την αειφόρο ανάπτυξη.
—
Ενίσχυση της διοικητικής ικανότητας των φορέων που είναι υπεύθυνοι για τον σχεδιασμό, την έκδοση αδειών, την επιθεώρηση και την παρακολούθηση, καθώς και τη διαχείριση των έργων, ενίσχυση των ικανοτήτων σε τοπικό επίπεδο και διασφάλιση συντονισμού μεταξύ κεντρικού και τοπικού επιπέδου.
Περαιτέρω κατάρτιση και θέση σε εφαρμογή προγραμμάτων διαχείρισης αποβλήτων και έναρξη της κατασκευής μονάδας για την επεξεργασία και την ασφαλή διάθεση επικίνδυνων αποβλήτων.
Πολιτική μεταφορών
—
Συνέχιση της εφαρμογής του μνημονίου συμφωνίας για την ανάπτυξη του κύριου δικτύου περιφερειακών μεταφορών νοτιοανατολικής Ευρώπης και ενίσχυση της συνεργασίας με το Παρατηρητήριο Μεταφορών Νοτιοανατολικής Ευρώπης.
—
Θέσπιση και εφαρμογή εθνικής στρατηγικής μεταφορών. Λήψη μέτρων για τη βελτίωση των συνθηκών οδικής ασφάλειας.
—
Υλοποίηση των δεσμεύσεων που αναλήφθηκαν στο πλαίσιο του πρώτου μεταβατικού σταδίου της ευρωπαϊκής συμφωνίας για τη δημιουργία κοινού εναέριου χώρου.
—
Αναδιάρθρωση του τομέα των σιδηροδρόμων και σύσταση θεσμικών οργάνων για τον συγκεκριμένο τομέα.
—
Ανάπτυξη των εσωτερικών πλωτών μεταφορών, συμπεριλαμβανομένης της συγκρότησης υπηρεσιών ενημέρωσης για τους ποταμούς.
Ενέργεια
—
Εκπλήρωση των υποχρεώσεων που απορρέουν από τη συνθήκη για την ενεργειακή κοινότητα σε σχέση με την πλήρη εφαρμογή του κεκτημένου της ΕΕ για την εσωτερική αγορά φυσικού αερίου και ηλεκτρικής ενέργειας και για τις διασυνοριακές ανταλλαγές ηλεκτρικής ενέργειας.
—
Τροποποίηση και εφαρμογή της ενεργειακής νομοθεσίας και εξασφάλιση της απρόσκοπτης λειτουργίας της ανεξάρτητης ρυθμιστικής αρχής ενέργειας.
—
Συνέχιση των περιβαλλοντικών ελέγχων στους σταθμούς παραγωγής ενέργειας, αντιμετώπιση των σημαντικότερων εστιών ρύπανσης, διασφάλιση του διαχωρισμού των δραστηριοτήτων ενόψει της αναδιάρθρωσης και της ελευθέρωσης της αγοράς και πραγματοποίηση περαιτέρω προόδου ενόψει της δημιουργίας περιφερειακής αγοράς ενέργειας, ιδίως με την αναβάθμιση του δυναμικού διασύνδεσης με γειτονικές χώρες.
—
Προσχώρηση στις συναφείς διεθνείς συμβάσεις που άπτονται της πυρηνικής ασφάλειας και ίδρυση κατάλληλου ρυθμιστικού οργάνου.
—
Συνέχιση της αποξήλωσης του ερευνητικού αντιδραστήρα της Βίντσα.
—
Ενίσχυση της διοικητικής ικανότητας στους κόλπους των αρμόδιων υπουργείων.
Κοινωνία της πληροφορίας και μέσα μαζικής ενημέρωσης
—
Εξασφάλιση της πλήρους ελευθέρωσης του κλάδου των ηλεκτρονικών επικοινωνιών, καθώς και της ανεξαρτησίας των σχετικών ρυθμιστικών φορέων· διασφάλιση της ουσιαστικής υλοποίησης της θεσπισθείσας στρατηγικής, συμπεριλαμβανομένης της θέσπισης και εφαρμογής των αναγκαίων νόμων και πολιτικών, και ενίσχυση της διοικητικής ικανότητας.
—
Έναρξη προσέγγισης με το κεκτημένο της ΕΕ για τον οπτικοακουστικό τομέα και βελτίωση της διαφάνειας και της λογοδοσίας, ιδίως από μέρους του εθνικού οργανισμού ραδιοτηλεόρασης.
—
Υπογραφή και κύρωση της ευρωπαϊκής σύμβασης για τη διασυνοριακή τηλεόραση.
Δημοσιονομικός έλεγχος
—
Θέσπιση και εφαρμογή δημόσιας πολιτικής για τον εσωτερικό δημοσιονομικό έλεγχο.
—
Ανάπτυξη διαδικασιών και διοικητικής ικανότητας για να διασφαλισθεί η αποτελεσματική προστασία των οικονομικών συμφερόντων της ΕΕ.
Στατιστικές
—
Τροποποίηση του νόμου περί στατιστικών και εντατικοποίηση της συνεργασίας και του συντονισμού στο εσωτερικό του εθνικού συστήματος στατιστικής.
—
Διενέργεια γεωργικής απογραφής, συγκρότηση γεωργικού μητρώου και συνέχιση της κατάρτισης εθνικών λογαριασμών σύμφωνα με το πρότυπο ESA 95, μεταξύ άλλων με τη βελτίωση των πηγών δεδομένων.
Δικαιοσύνη, ελευθερία και ασφάλεια
Θεωρήσεις, έλεγχος των συνόρων, άσυλο και μετανάστευση
—
Υλοποίηση της στρατηγικής για την «ολοκληρωμένη διαχείριση των συνόρων» (ΟΔΣ) και ενίσχυση της συνεργασίας μεταξύ των φορέων που ασχολούνται με την ΟΔΣ.
—
Βελτίωση της διασυνοριακής αστυνομικής συνεργασίας με βάση τις σχετικές βέλτιστες πρακτικές, ενδυνάμωση των ικανοτήτων της συνοριακής αστυνομίας και παροχή σε αυτήν σύγχρονων υποδομών και εξοπλισμού, ιδίως στον τομέα της τεχνολογίας πληροφορικής.
—
Ευθυγράμμιση του καθεστώτος θεωρήσεων με το κεκτημένο της ΕΕ και εφαρμογή της συμφωνίας ΕΕ-Σερβίας για την απλούστευση της έκδοσης θεωρήσεων.
—
Εξασφάλιση αποτελεσματικής εφαρμογής των απαιτήσεων για την παράδοση ταξιδιωτικών εγγράφων και δελτίων ταυτότητας υψηλής ποιότητας.
—
Θέσπιση και εφαρμογή νομοθεσίας για το άσυλο, διασφάλιση της λειτουργίας κέντρου υποδοχής για τους αιτούντες άσυλο και διασφάλιση της σύστασης επιχειρησιακού οργάνου αρμόδιου για τις αιτήσεις χορήγησης ασύλου.
—
Εφαρμογή της συμφωνίας ΕΕ-Σερβίας περί επανεισδοχής.
—
Θέσπιση στρατηγικής για την κοινωνική επανένταξη των παλιννοστούντων, συμπεριλαμβανομένης της διευθέτησης των σχετικών κοινωνικοοικονομικών συνθηκών.
Νομιμοποίηση εσόδων από παράνομες δραστηριότητες
—
Θέσπιση της αναγκαίας νομοθεσίας και εθνικής στρατηγικής, με χρονοδιάγραμμα, για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, ενίσχυση των εθνικών οργάνων που είναι αρμόδια για την πάταξη της νομιμοποίησης εσόδων από παράνομες δραστηριότητες και βελτίωση της διυπηρεσιακής και της διεθνούς συνεργασίας.
Ναρκωτικά
—
Αύξηση της ικανότητας καταπολέμησης του λαθρεμπορίου ναρκωτικών, σχεδιασμός και έναρξη εφαρμογής εθνικής στρατηγικής για τα ναρκωτικά που να συμπλέει με την αντίστοιχη στρατηγική της ΕΕ και βελτίωση της διεθνούς συνεργασίας.
Αστυνομία
—
Διασφάλιση της πλήρους εφαρμογής του νόμου περί αστυνομίας με στόχο την καθιέρωση επαγγελματισμού και λογοδοσίας, βελτίωση της διαφάνειας, συγκρότηση σύγχρονου αστυνομικού σώματος απαλλαγμένου από κάθε αθέμιτη πολιτική ανάμειξη και αύξηση της ικανότητας στον υπόψη τομέα με την παροχή εξειδικευμένης κατάρτισης.
—
Λήψη των αναγκαίων μέτρων για τη σύναψη συμφωνίας συνεργασίας με την Ευρωπόλ.
Καταπολέμηση του οργανωμένου εγκλήματος και της τρομοκρατίας
—
Θέσπιση εκκρεμούσας νομοθεσίας, ανάπτυξη της ικανότητας κατάσχεσης περιουσιακών στοιχείων, εφαρμογή εθνικής στρατηγικής για την πάταξη του οργανωμένου εγκλήματος και ενίσχυση της συλλογής απόρρητων πληροφοριών για ποινικές υποθέσεις.
—
Συνέχιση της καταπολέμησης της παράνομης διακίνησης ανθρώπων, μεταξύ άλλων με την εφαρμογή στρατηγικής για την πρόληψη του εν λόγω φαινομένου, και παροχή επαρκούς αρωγής και προστασίας στα θύματα.
—
Αύξηση της αποτελεσματικότητας της διεθνούς συνεργασίας και εφαρμογή των σχετικών διεθνών συμβάσεων για την τρομοκρατία.
—
Βελτίωση της συνεργασίας και της ανταλλαγής πληροφοριών μεταξύ όλων των κλάδων των υπηρεσιών ασφαλείας καθώς και με άλλα κράτη· επίσης, αποτροπή της χρηματοδότησης και της προπαρασκευής πράξεων τρομοκρατίας.
Προστασία δεδομένων προσωπικού χαρακτήρα
—
Αναθεώρηση του σχετικού νομικού πλαισίου, υπογραφή των συναφών διεθνών συμβάσεων και σύσταση ανεξάρτητης εποπτικής αρχής.
ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
Πολιτικά κριτήρια
Δημοκρατία και κράτος δικαίου
Δημόσια διοίκηση
—
Περαιτέρω ενίσχυση της ικανότητας στον τομέα της ευρωπαϊκής ολοκλήρωσης στους κόλπους της δημόσιας διοίκησης, με την εδραίωση των αναγκαίων δομών στα αρμόδια υπουργεία και στο σύνολο της κυβέρνησης, και βελτίωση των μηχανισμών συνεργασίας με όλες τις υπηρεσίες που ασχολούνται με θέματα ευρωπαϊκής ολοκλήρωσης.
—
Συνέχιση της πλήρους εφαρμογής της νομοθεσίας σχετικά με τους δημόσιους υπαλλήλους και τη δημόσια διοίκηση, εφαρμογή μέτρων για την ανάπτυξη των ανθρώπινων πόρων στον δημόσιο τομέα, ενίσχυση της ικανότητας χάραξης πολιτικής και συντονισμού της δημόσιας διοίκησης σε επίπεδο κυβέρνησης και τοπικής αυτοδιοίκησης, συγκρότηση κεντρικού συστήματος μισθοδοσίας, εφαρμογή των συνταγματικών διατάξεων περί αποκέντρωσης και εξασφάλιση των πόρων που είναι απαραίτητοι στην τοπική αυτοδιοίκηση.
Έλεγχος των σωμάτων ασφαλείας από τις πολιτικές αρχές
—
Συνέχιση της αναδιάρθρωσης και της μεταρρύθμισης των ενόπλων δυνάμεων και αύξηση της διαφάνειας και του ελέγχου των ενόπλων δυνάμεων από τις πολιτικές αρχές.
Δικαστικό σύστημα
—
Μείωση του όγκου των εκκρεμουσών δικαστικών υποθέσεων και περαιτέρω αύξηση της αποτελεσματικότητας και του επαγγελματισμού των δικαστηρίων.
—
Καθιέρωση ενιαίων προτύπων με σκοπό τη συγκέντρωση αξιόπιστων στοιχείων για το σύστημα απονομής δικαιοσύνης.
Πολιτική για την καταπολέμηση της διαφθοράς
—
Εξασφάλιση της πλήρους συμμόρφωσης με τις διεθνείς συμβάσεις για την καταπολέμηση της διαφθοράς. Περαιτέρω ενίσχυση της ικανότητας των οργάνων που είναι αρμόδια για την πάταξη της διαφθοράς.
Δικαιώματα του ανθρώπου και προστασία των μειονοτήτων
—
Εφαρμογή της νομοθεσίας κατά των διακρίσεων.
—
Συνέχιση των προσπαθειών για την κοινωνική ένταξη και τη βελτίωση των συνθηκών διαβίωσης των παιδιών με αναπηρία. Αναμόρφωση του συστήματος παιδικής μέριμνας και διασφάλιση της παροχής κανονικής σχολικής εκπαίδευσης στα παιδιά που προέρχονται από μειονότητες.
Περιφερειακά θέματα και διεθνείς υποχρεώσεις
—
Διευκόλυνση της ένταξης των προσφύγων που επιλέγουν να μην επιστρέψουν.
Οικονομικά κριτήρια
—
Ενίσχυση της δημοσιονομικής εξυγίανσης και περιορισμός του ρόλου του κρατικού τομέα, ο οποίος εκτιμάται με βάση την αναλογία των δαπανών προς το ΑΕγχΠ, ούτως ώστε να δημιουργηθεί χώρος για την ανάπτυξη και τη μεγέθυνση του ιδιωτικού τομέα.
—
Επίσπευση των ιδιωτικοποιήσεων και, οσάκις ενδείκνυται, εκκαθάριση επιχειρήσεων κρατικής ιδιοκτησίας, προκειμένου να ενισχυθεί η εταιρική διακυβέρνηση, να περιορισθούν οι οιονεί δημοσιονομικές απώλειες, να διευκολυνθεί η δημοσιονομική εξυγίανση και να αυξηθεί το μερίδιο το οποίο αντιπροσωπεύουν οι δραστηριότητες του ιδιωτικού τομέα.
—
Περιορισμός των διαρθρωτικών δυσκαμψιών που παρεμποδίζουν την αγορά εργασίας, ιδιαίτερα σε σχέση με τις κανονιστικές ρυθμίσεις για την αγορά εργασίας, με στόχο την αύξηση της συμμετοχής και των ποσοστών απασχόλησης.
—
Μείωση του λόγου των κρατικών ενισχύσεων προς το ΑΕγχΠ και ενίσχυση της πολιτικής ανταγωνισμού, ούτως ώστε να εξασφαλίζεται ελεύθερος και ανόθευτος ανταγωνισμός επ’ ωφελεία των σέρβων καταναλωτών.
—
Βελτίωση του εκπαιδευτικού συστήματος με στόχο την αύξηση των δεξιοτήτων οι οποίες προάγουν τις ευκαιρίες εξεύρεσης απασχόλησης και τη μακροπρόθεσμη οικονομική ανάπτυξη.
—
Βελτίωση του επιχειρηματικού περιβάλλοντος με στόχο την αύξηση των ξένων άμεσων επενδύσεων σε αναξιοποίητες περιοχές.
Ευρωπαϊκά πρότυπα
Εσωτερική αγορά
Ελεύθερη κυκλοφορία των εμπορευμάτων
—
Περαιτέρω ανάπτυξη της τυποποίησης και προπαρασκευή για την πλήρη ένταξη στους ευρωπαϊκούς οργανισμούς τυποποίησης.
Ελεύθερη κυκλοφορία των κεφαλαίων
—
Περαιτέρω ελευθέρωση των βραχυπρόθεσμων και μεσοπρόθεσμων κινήσεων κεφαλαίων.
Τελωνεία και φορολογία
—
Εξασφάλιση της συνεχούς προσέγγισης της τελωνειακής και φορολογικής νομοθεσίας καθώς και της λοιπής δημοσιονομικής νομοθεσίας με το κεκτημένο της ΕΕ και περαιτέρω ενίσχυση της διοικητικής ικανότητας για την εφαρμογή αυτής της νομοθεσίας και για την καταπολέμηση της διαφθοράς, του διασυνοριακού εγκλήματος και της φοροδιαφυγής.
—
Βελτίωση της διαφάνειας και της ανταλλαγής πληροφοριών με κράτη μέλη της ΕΕ, ώστε να διευκολύνεται η επιβολή μέτρων που αποτρέπουν τη φοροαποφυγή ή τη φοροδιαφυγή.
Ανταγωνισμός
—
Εφαρμογή της νομοθεσίας περί κρατικών ενισχύσεων και λήψη μέριμνας για την αποτελεσματική λειτουργία της αρχής που ελέγχει τη χορήγηση κρατικών ενισχύσεων.
Απασχόληση και κοινωνικές πολιτικές
—
Θέσπιση μέτρων με στόχο την αύξηση των ποσοστών φοίτησης στα σχολεία δευτεροβάθμιας εκπαίδευσης παιδιών όλων των κοινοτήτων.
—
Περαιτέρω ανάπτυξη των πολιτικών κοινωνικής ένταξης και κοινωνικής προστασίας.
—
Διασφάλιση λειτουργικού και αντιπροσωπευτικού κοινωνικού διαλόγου.
—
Καταβολή πρόσθετων προσπαθειών για τη βελτίωση της κατάστασης ατόμων με αναπηρία.
Εκπαίδευση και έρευνα
—
Θέσπιση εθνικού πλαισίου προσόντων για τη γενική και την επαγγελματική εκπαίδευση· προώθηση περιφερειακής συνεργασίας στον τομέα της τριτοβάθμιας εκπαίδευσης.
—
Θέσπιση ολοκληρωμένης πολιτικής έρευνας.
Τομεακές πολιτικές
ΜΜΕ και βιομηχανική πολιτική
—
Συνέχιση της εφαρμογής του Ευρωπαϊκού Χάρτη για τις μικρές επιχειρήσεις.
Γεωργία
—
Συνέχιση των προσπαθειών για την ενίσχυση των διοικητικών δομών και ικανοτήτων που απαιτούνται για τον σχεδιασμό και την εφαρμογή πολιτικών γεωργίας και αγροτικής ανάπτυξης.
—
Συνέχιση της ενίσχυσης της νομοθεσίας και των ελέγχων στον κτηνιατρικό, υγειονομικό και φυτοϋγειονομικό τομέα καθώς και στον τομέα της ασφάλειας των τροφίμων.
—
Βελτίωση της διαχείρισης των αποβλήτων και μείωση της γεωργικής ρύπανσης.
—
Συνέχιση του εκσυγχρονισμού των μονάδων επεξεργασίας τροφίμων, ούτως ώστε να ανταποκρίνονται στις απαιτήσεις της ΕΕ.
Περιβάλλον
—
Διασφάλιση της πλήρους εφαρμογής και εκτέλεσης νομοθεσίας εναρμονισμένης με τη νομοθεσία της ΕΕ.
—
Εφαρμογή των συναφών διεθνών συμβάσεων και του πρωτοκόλλου του Κιότο.
—
Υιοθέτηση και έναρξη εφαρμογής στρατηγικών για την ατμοσφαιρική ρύπανση, τη διαχείριση των αποβλήτων και την προστασία της φύσης.
—
Πλήρης εφαρμογή της εθνικής στρατηγικής για την προστασία του περιβάλλοντος, καθώς και της στρατηγικής στον τομέα των υδάτων.
—
Περαιτέρω ενίσχυση της διοικητικής ικανότητας των περιβαλλοντικών οργάνων σε εθνικό και τοπικό επίπεδο.
—
Εφαρμογή του πολυετούς προγράμματος για τη χρηματοδότηση της πολιτικής προστασίας του περιβάλλοντος, συμπεριλαμβανομένων των σχετικών επενδύσεων.
—
Ολοκλήρωση της κατασκευής μονάδας επεξεργασίας και ασφαλούς διάθεσης επικίνδυνων αποβλήτων.
Πολιτική μεταφορών
—
Συνέχιση της εφαρμογής του μνημονίου συμφωνίας για την ανάπτυξη του Κύριου Δικτύου Περιφερειακών Μεταφορών Νοτιοανατολικής Ευρώπης και ενίσχυση της συνεργασίας με το Παρατηρητήριο Μεταφορών Νοτιοανατολικής Ευρώπης.
—
Περαιτέρω ενίσχυση της διοικητικής ικανότητας, συμπεριλαμβανομένης της εκπόνησης σχεδίων για μεγάλες επενδύσεις και για τη συντήρηση των υποδομών.
—
Εξασφάλιση περαιτέρω προσέγγισης της νομοθεσίας με το κεκτημένο της ΕΕ στον τομέα των μεταφορών, ειδικότερα όσον αφορά τα τεχνικά πρότυπα και τα πρότυπα ασφάλειας (συμπεριλαμβανομένης της καθιέρωσης ψηφιακού ταχογράφου).
—
Υλοποίηση των δεσμεύσεων που αναλήφθηκαν στο πλαίσιο του δεύτερου μεταβατικού σταδίου της ευρωπαϊκής συμφωνίας για τη δημιουργία κοινού εναέριου χώρου.
Ενέργεια
—
Υιοθέτηση και εφαρμογή μακροπρόθεσμης στρατηγικής για μια περιβαλλοντικά βιώσιμη ενεργειακή πολιτική.
—
Συνέχιση της τήρησης των περιφερειακών και διεθνών υποχρεώσεων στον υπόψη τομέα, με στόχο τη δημιουργία ανταγωνιστικής περιφερειακής αγοράς ενέργειας.
—
Ολοκλήρωση της αποξήλωσης του ερευνητικού αντιδραστήρα της Βίντσα.
Κοινωνία της πληροφορίας και μέσα μαζικής ενημέρωσης
—
Έναρξη εφαρμογής του πλαισίου της ΕΕ για τις ηλεκτρονικές επικοινωνίες και συνέχιση της ευθυγράμμισης με το κοινοτικό κεκτημένο για τον οπτικοακουστικό τομέα.
Δημοσιονομικός έλεγχος
—
Ανάπτυξη και εφαρμογή των αρχών της αποκεντρωμένης υποχρέωσης λογοδοσίας των διευθυντικών στελεχών και λειτουργικά ανεξάρτητου συστήματος εσωτερικού λογιστικού ελέγχου σύμφωνα με τα διεθνώς αποδεκτά πρότυπα και τη βέλτιστη πρακτική στην ΕΕ.
—
Περαιτέρω ανάπτυξη διαδικασιών και διοικητικής ικανότητας για να διασφαλισθεί η αποτελεσματική προστασία των οικονομικών συμφερόντων της ΕΕ.
Στατιστικές
—
Περαιτέρω ανάπτυξη του συστήματος διαχείρισης ποιότητας· συγκρότηση στατιστικών για τον γεωργικό τομέα και περαιτέρω ανάπτυξη όλων των τομεακών στατιστικών κλάδων.
Δικαιοσύνη, ελευθερία και ασφάλεια
Θεωρήσεις, έλεγχος των συνόρων, άσυλο και μετανάστευση
—
Περαιτέρω ενίσχυση της ικανότητας της συνοριακής αστυνομίας και των τελωνειακών υπηρεσιών, βελτίωση των εγκαταστάσεων στους μεθοριακούς σταθμούς και αναβάθμιση της συνεργασίας με γειτονικές χώρες για την καταπολέμηση της παράνομης διακίνησης ανθρώπων.
—
Εξεύρεση βιώσιμων λύσεων για την κοινωνική ένταξη των επανεισερχόμενων ατόμων.
Ναρκωτικά
—
Πλήρης εφαρμογή της εθνικής στρατηγικής κατά της τοξικομανίας.
Αστυνομία
—
Συνέχιση της αναδιάρθρωσης των αστυνομικών υπηρεσιών, διασφάλιση της διαφάνειας και της λογοδοσίας, αναμόρφωση της εκπαίδευσης των αστυνομικών και διασφάλιση συνεργασίας και συντονισμού μεταξύ των διαφόρων οργάνων επιβολής του νόμου.
Καταπολέμηση του οργανωμένου εγκλήματος και της τρομοκρατίας
—
Διασφάλιση της ύπαρξης αποτελεσματικού συστήματος για την προστασία των μαρτύρων, βελτίωση της περιφερειακής συνεργασίας, ενίσχυση της καταπολέμησης του οικονομικού και δημοσιονομικού εγκλήματος (συμπεριλαμβανομένης της νομιμοποίησης εσόδων από παράνομες δραστηριότητες και της παραχάραξης νομισμάτων), της απάτης και της διαφθοράς, διευκόλυνση της τοποθέτησης αξιωματικών-συνδέσμων αποσπασμένων από τα κράτη μέλη της ΕΕ στα αρμόδια κρατικά όργανα που συμμετέχουν στην καταπολέμηση του οργανωμένου εγκλήματος και εφαρμογή της σύμβασης του Παλέρμο για το διεθνικό οργανωμένο έγκλημα.
—
Ενίσχυση των ικανοτήτων του Υπουργείου Εσωτερικών (ιδίως της διεύθυνσης οργανωμένου εγκλήματος) και ανάπτυξη διαδικασιών και ικανοτήτων για την ανταλλαγή απόρρητων πληροφοριών μεταξύ των διαφόρων υπηρεσιών.
ΠΑΡΑΡΤΗΜΑ 3
ΠΡΟΤΕΡΑΙΟΤΗΤΕΣ ΓΙΑ ΤΟ ΚΟΣΣΥΦΟΠΕΔΙΟ ΒΑΣΕΙ ΤΗΣ ΑΠΟΦΑΣΗΣ UNSCR 1244
ΒΡΑΧΥΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
Βασικές προτεραιότητες
—
Συνέχιση της στενής συνεργασίας με τα κλιμάκια σχεδιασμού τα οποία προετοιμάζουν την προβλεπόμενη διεθνή/κοινοτική αποστολή με σκοπό τη μεθόδευση της πλήρους εφαρμογής της διευθέτησης του ζητήματος.
—
Εποικοδομητική συνεργασία για θέματα σχετικά με τη Σερβία.
—
Διασφάλιση πλήρους συνεργασίας με το Διεθνές Ποινικό Δικαστήριο για την πρώην Γιουγκοσλαβία.
—
Διασφάλιση της πλήρους τήρησης του κράτους δικαίου, των δικαιωμάτων του ανθρώπου και της προστασίας των μειονοτήτων και επιδίωξη πολιτικής μηδενικής ανοχής έναντι της διαφθοράς, του οργανωμένου εγκλήματος και του οικονομικού εγκλήματος.
—
Διασφάλιση της δημοκρατικής διακυβέρνησης και της παροχής δημοσίων υπηρεσιών σε όλον τον πληθυσμό του Κοσσυφοπεδίου και συγκρότηση επαγγελματικής, υπεύθυνης, ευπρόσιτης και αντιπροσωπευτικής δημόσιας διοίκησης, απαλλαγμένης από κάθε αθέμιτη πολιτική ανάμειξη.
—
Πρόοδος της μεταρρύθμισης της αυτοδιοίκησης και αύξηση της διοικητικής ικανότητας, ώστε να διευκολυνθεί η αποκέντρωση, λαμβάνοντας υπόψη τις απόψεις και τα συμφέροντα όλων των κοινοτήτων του Κοσσυφοπεδίου, θέσπιση νομοθετικού πλαισίου και διάθεση κατάλληλων δημοσιονομικών πόρων.
—
Δημιουργία κλίματος συμφιλίωσης, διαφυλετικής ανοχής και βιώσιμης πολυεθνοτικότητας που να ευνοεί την παλιννόστηση των εκτοπισθέντων. Διασφάλιση του σεβασμού, της ασφάλειας, της ελεύθερης κυκλοφορίας και της συμμετοχής όλων των κοινοτήτων. Ρητή καταδίκη όλων των εχθρικών εκδηλώσεων κατά των μειονοτήτων. Αυστηρή δίωξη κάθε εγκλήματος μεταξύ των διαφόρων εθνοτικών ομάδων.
—
Διασφάλιση πλήρους σεβασμού της θρησκευτικής ελευθερίας. Εξασφάλιση προστασίας της πολιτιστικής και θρησκευτικής κληρονομιάς και λήψη μέτρων για την αποτροπή και δίωξη των επιθέσεων σε σχετικούς χώρους.
—
Δημιουργία κοινωνίας απαλλαγμένης από διακρίσεις οποιουδήποτε είδους και προώθηση της κοινωνικής ένταξης μειονεκτικών ομάδων του πληθυσμού.
—
Περαιτέρω ενίσχυση των ιδιοκτησιακών δικαιωμάτων, του νομικού πλαισίου και της προσβασιμότητας των δικαστηρίων, με σκοπό τη δημιουργία συνθηκών που να ευνοούν την επιχειρηματική δραστηριότητα.
Πολιτικά κριτήρια
Δημοκρατία και κράτος δικαίου
Προσωρινοί θεσμοί αυτοδιοίκησης
—
Πλήρης διασφάλιση της αποτελεσματικής λειτουργίας της συνέλευσης και των επιτροπών της, της κυβέρνησης και των δήμων, καθώς και της πλήρους τήρησης των αντίστοιχων εσωτερικών κανονισμών και κωδίκων δεοντολογίας, και των δικαιωμάτων και συμφερόντων όλων των κοινοτήτων.
—
Μεγαλύτερη εκτελεστική εποπτεία από τη συνέλευση, καθώς και λογοδοσία και διαφάνεια στο πλαίσιο της λειτουργίας της. Ενίσχυση της ιδίας διοικητικής ικανότητας της συνέλευσης.
—
Έγκαιρη δημοσίευση της Εφημερίδας της κυβερνήσεως και λήψη μέριμνας για την απόλυτη ορθότητά της. Αναβάθμιση των ελέγχων επί των διαφόρων γλωσσικών εκδοχών, ούτως ώστε να εξασφαλίζεται ότι αυτές είναι ταυτόσημες, και διασφάλιση της δημόσιας πρόσβασης στην Εφημερίδα της κυβερνήσεως.
—
Περαιτέρω αύξηση της εκπροσώπησης των μειονοτήτων σε όλα τα θεσμικά όργανα και στις δημόσιες υπηρεσίες σε επίπεδο δήμων και σε κεντρικό επίπεδο.
Κοινοβούλιο/Εκλογές
—
Διεξαγωγή ελεύθερων και αδιάβλητων εκλογών. Ενίσχυση της ανεξάρτητης και πολυεθνοτικής «Κεντρικής επιτροπής εκλογών» για την έγκαιρη διεξαγωγή των εκλογών.
—
Διασφάλιση επάρκειας εκλογικών κέντρων, ασφάλειας και άλλων μέτρων σε όλες τις κοινότητες για την άσκηση του εκλογικού δικαιώματός τους. Παροχή της δυνατότητας στους εκτοπισθέντες στο εσωτερικό της χώρας και στους πρόσφυγες να συμμετέχουν στις εκλογές, ακόμη και αν οι δυνατότητες επιστροφής τους στο Κοσσυφοπέδιο είναι περιορισμένες.
—
Ενίσχυση των ελέγχων με αντικείμενο τη συμβατότητα του συνόλου της νεοθεσπιζόμενης νομοθεσίας με τα ισχύοντα στην ΕΕ.
Δημόσια διοίκηση
—
Ενίσχυση της ικανότητας για κυβερνητικό συντονισμό και επακριβέστερος καθορισμός των αρμοδιοτήτων των κεντρικών και τοπικών αρχών με σκοπό τη διασφάλιση της συνεκτικής υλοποίησης πολιτικής. Ενίσχυση της αποτελεσματικότητας των λειτουργιών με τις οποίες η κυβέρνηση παρακολουθεί τις επιδόσεις των δημόσιων υπηρεσιών.
—
Απαρέγκλιτη εφαρμογή διαφανών διαδικασιών για τις προσλήψεις, τις μεταθέσεις, την αξιολόγηση, τις προαγωγές, τη διαγωγή και τις απολύσεις δημοσίων υπαλλήλων, συμπεριλαμβανομένων όσων απασχολούνται στην αστυνομία και στο δικαστικό σύστημα, καθώς επίσης για τη δημοσιονομική διαχείριση.
—
Βελτίωση της λειτουργίας και θωράκιση της ανεξαρτησίας του «Ανεξάρτητου εποπτικού συμβουλίου» και της «Επιτροπής διορισμού ανωτάτων κρατικών υπαλλήλων».
—
Βελτίωση της ποιότητας και της διαθεσιμότητας βασικών δημοσίων υπηρεσιών σε όλες τις κοινότητες, συμπεριλαμβανομένης συμβολής στη μείωση της ζήτησης υπηρεσιών που παρέχονται από παράλληλες δομές.
—
Πρόοδος της διαδικασίας αποκέντρωσης και θέσπιση, μεταξύ άλλων, των νόμων σχετικά με την τοπική αυτοδιοίκηση και τα γεωγραφικά όρια των δήμων.
Δικαστικό σύστημα
—
Εξασφάλιση αποτελεσματικών, ανεξάρτητων, υπεύθυνων για τις πράξεις τους και αμερόληπτων δικαστηρίων και εισαγγελιών, απαλλαγμένων από πολιτική επιρροή.
—
Ενίσχυση της εισαγγελίας προκειμένου να διασφαλιστεί ότι είναι σε θέση να τηρεί τις αρχές της αυτονομίας και της αμεροληψίας. Περαιτέρω ενίσχυση της ειδικής εισαγγελίας. Διασφάλιση της εφαρμογής αποτελεσματικού συστήματος για την προάσπιση της ασφάλειας των μαρτύρων.
—
Έκδοση και θέση σε εφαρμογή νόμων για τη λειτουργία των δικαστηρίων και των εισαγγελικών αρχών. Συγκρότηση συστήματος διοικητικών δικαστηρίων και εξορθολογισμός των συναφών νόμων και αρμοδιοτήτων.
—
Πλήρης εφαρμογή του συστήματος αυτοματοποιημένης διαχείρισης υποθέσεων σε όλα τα δικαστήρια και τις εισαγγελίες. Μείωση του όγκου των εκκρεμουσών δικαστικών υποθέσεων και εκτέλεση των αποφάσεων των πολιτικών δικαστηρίων.
—
Ενίσχυση των δημοτικών δικαστηρίων και της δράσης της αστυνομίας για τη με αμερόληπτο τρόπο αντιμετώπιση, πρόληψη και κολασμό της παράνομης κατοχής, χρήσης και οικοδόμησης ακινήτων.
—
Περαιτέρω ανάπτυξη της νομικής εκπαίδευσης και κατάρτισης, ιδίως για δικαστές, εισαγγελείς και διοικητικό προσωπικό. Μετασχηματισμός του Ινστιτούτου Εκπαίδευσης Δικαστών σε βιώσιμο οργανισμό που θα είναι υπεύθυνος για την κατάρτιση των δικαστών.
—
Ανάπτυξη της ικανότητας της κυβέρνησης να επωμίζεται αρμοδιότητες στους τομείς της δικαιοσύνης και των εσωτερικών υποθέσεων χωρίς καμία αθέμιτη πολιτική επιρροή. Εφαρμογή συστήματος για τον διορισμό, την απόλυση και την επαγγελματική ανέλιξη των δικαστών και των εισαγγελέων σύμφωνα με τα ευρωπαϊκά πρότυπα και χωρίς καμία πολιτική ανάμειξη.
—
Εντατικοποίηση των προσπαθειών ανταπόκρισης στα διεθνή πρότυπα όσον αφορά το χειρισμό των αιτημάτων αμοιβαίας δικαστικής συνδρομής σε ποινικές υποθέσεις και των αιτημάτων έκδοσης.
—
Βελτίωση της πρόσβασης των μειονοτικών κοινοτήτων στη δικαιοσύνη και ενίσχυση μηχανισμών όπως τα γραφεία συνδέσμου των δικαστηρίων.
—
Περαιτέρω λήψη μέτρων για διευκόλυνση της ισότιμης εθνοτικής εκπροσώπησης των δικαστών.
—
Ενίσχυση της διοικητικής ικανότητας, του συντονισμού και της αποτελεσματικότητας του συστήματος απονομής δικαιοσύνης και όλων των υπηρεσιών επιβολής του νόμου. Διασφάλιση της βιωσιμότητας ενός συνολικού συστήματος νομικής συνδρομής.
Πολιτική για την καταπολέμηση της διαφθοράς
—
Εφαρμογή του νόμου για την πάταξη της διαφθοράς, καθώς και του προγράμματος κατά της διαφθοράς. Ενίσχυση της αρχής που είναι επιφορτισμένη με την καταπολέμηση της διαφθοράς και λήψη μέτρων για την πλήρη διασφάλιση της ανεξαρτησίας και λειτουργίας της.
—
Εξορθολογισμός των αρμοδιοτήτων της αρχής που είναι επιφορτισμένη με την καταπολέμηση της διαφθοράς, της «Υπηρεσίας χρηστής διακυβέρνησης» και του «Συμβουλίου κατά της διαφθοράς».
Δικαιώματα του ανθρώπου και προστασία των μειονοτήτων
—
Ολοκλήρωση του νομοθετικού πλαισίου και ενίσχυση της τήρησης μηχανισμών για την προστασία των ανθρωπίνων και μειονοτικών δικαιωμάτων, σύμφωνα με τις συστάσεις του Συμβουλίου της Ευρώπης. Θέσπιση και θέση σε εφαρμογή συνολικής στρατηγικής για τα δικαιώματα του ανθρώπου.
—
Ενδυνάμωση του νομικού πλαισίου που σχετίζεται με την ελευθερία της έκφρασης. Διάθεση των αναγκαίων πόρων στην ανεξάρτητη επιτροπή για τα μέσα μαζικής ενημέρωσης, προκειμένου να τηρούνται οι νομικές διατάξεις. Άρση τυχόν νομικών ασαφειών αναφορικά με την εξύβριση και τη δυσφήμιση.
—
Εκλογή συνηγόρου του πολίτη και θέσπιση νομικών διατάξεων με τις οποίες να διασφαλίζεται η τήρηση των συστάσεων του συνηγόρου του πολίτη.
—
Εκπόνηση και θέσπιση κυβερνητικού προγράμματος για την προώθηση των δικαιωμάτων των γυναικών στο Κοσσυφοπέδιο.
—
Αποτελεσματική εφαρμογή του νόμου για την καταπολέμηση των διακρίσεων. Ειδικότερα, πρέπει να καταστούν πλήρως λειτουργικές οι μονάδες των διαφόρων υπουργείων οι οποίες ασχολούνται με τα δικαιώματα του ανθρώπου και να εξασφαλισθεί η ανεξαρτησία τους και ο συντονισμός τους με τις δραστηριότητες του συνηγόρου του πολίτη. Διοργάνωση εκστρατειών πληροφόρησης προκειμένου να ενημερωθεί ο ιδιωτικός τομέας, η κοινωνία των πολιτών και η πανεπιστημιακή κοινότητα για τον συγκεκριμένο νόμο. Παρακολούθηση της εφαρμογής του νόμου και υποβολή σχετικών εκθέσεων.
—
Ανάπτυξη υπηρεσιών σε επίπεδο τοπικής κοινωνίας και υπηρεσιών αρωγής σε εξαρτημένα άτομα, συμπεριλαμβανομένου του τομέα ψυχικής υγείας.
—
Προώθηση των πολιτικών κατά των διακρίσεων στο σύνολο της χώρας, έτσι ώστε να καλύπτονται όλες οι ομάδες κινδύνου.
—
Θέσπιση και εφαρμογή της κατάλληλης νομοθεσίας προκειμένου να διασφαλιστεί η νομική προστασία των παιδιών.
Δικαιώματα των μειονοτήτων, πολιτιστικά δικαιώματα και προστασία των μειονοτήτων
—
Πλήρης εφαρμογή του νόμου για τις επίσημες γλώσσες και για την πολιτιστική κληρονομιά και συγκρότηση αποτελεσματικού μηχανισμού για την παρακολούθηση της εφαρμογής του.
—
Νομιμοποίηση των αυθαίρετων οικισμών. Εξεύρεση βιώσιμων λύσεων για τη στέγαση και την κοινωνική ενσωμάτωση των κοινοτήτων Ρομ που διάγουν υπό επισφαλείς συνθήκες σε καταυλισμούς, καθώς και για τις ομάδες εσωτερικά εκτοπισθέντων ατόμων που ζουν σε άτυπα κέντρα.
—
Ενίσχυση των διοικητικών δομών και των μηχανισμών λογοδοσίας στο Υπουργείο Κοινοτήτων και Παλιννοστούντων. Αποσαφήνιση του επιμερισμού αρμοδιοτήτων για θέματα παλιννόστησης μεταξύ του Υπουργείου Τοπικής Αυτοδιοίκησης και του Υπουργείου Κοινοτήτων και Παλιννοστούντων, τόσο σε κεντρικό όσο και σε τοπικό επίπεδο. Περαιτέρω ανάπτυξη και εφαρμογή του κοινού στρατηγικού πλαισίου για τις κοινότητες και τους παλιννοστούντες και επεξεργασία, σε επίπεδο δήμων, μηχανισμών για τη διευκόλυνση της βιώσιμης κοινωνικής ένταξης των παλιννοστούντων και των υφιστάμενων μειονοτικών κοινοτήτων.
—
Διευκόλυνση και ενθάρρυνση της επιστροφής προσφύγων και εκτοπισθέντων όλων των κοινοτήτων και ολοκλήρωση της αποκατάστασης των περιουσιών που υπέστησαν ζημίες ή καταστράφηκαν κατά τα γεγονότα του Μαρτίου 2004, συμπεριλαμβανομένων των ιστορικών μνημείων και θρησκευτικών χώρων.
Περιφερειακά θέματα και διεθνείς υποχρεώσεις
—
Ενίσχυση της περιφερειακής συνεργασίας και των σχέσεων καλής γειτονίας.
—
Εφαρμογή της συμφωνίας Ελευθέρων Συναλλαγών της Κεντρικής Ευρώπης (CEFTA) και ενεργός συμμετοχή σε όλες τις συναφείς περιφερειακές πρωτοβουλίες, π.χ. όσες είναι υπό την αιγίδα του συμφώνου σταθερότητας, συμπεριλαμβανομένης της διαδικασίας μετασχηματισμού του σε ένα πλαίσιο συνεργασίας με περισσότερο περιφερειακό χαρακτήρα.
Οικονομικά κριτήρια
—
Διατήρηση υγιών δημοσιονομικών πολιτικών και, ιδίως, λήψη μέριμνας προκειμένου οι κοινωνικές πολιτικές για την αντιμετώπιση της φτώχειας και του κοινωνικού αποκλεισμού να συμβιβάζονται με τη μακροπρόθεσμη διατηρησιμότητα των δημόσιων οικονομικών.
—
Καθορισμός ετήσιων στόχων για τη βελτίωση των ποσοστών είσπραξης λογαριασμών από μέρους των επιχειρήσεων κοινής ωφέλειας και σχεδιασμός και εφαρμογή στρατηγικών για την επίτευξη των εν λόγω στόχων.
—
Επίτευξη σημαντικής προόδου όσον αφορά την ιδιωτικοποίηση επιχειρήσεων που παλαιότερα τελούσαν υπό κοινωνική ιδιοκτησία σύμφωνα με το χρονοδιάγραμμα του Οργανισμού Διαχείρισης του Κοσσυφοπεδίου.
—
Βελτίωση της διακυβέρνησης, της αποτελεσματικότητας και της χρηματοοικονομικής βιωσιμότητας των επιχειρήσεων κρατικής ιδιοκτησίας. Περαιτέρω ενίσχυση της λειτουργικής και δημοσιονομικής ανεξαρτησίας των ρυθμιστικών αρχών με στόχο την αύξηση της διαφάνειας και του ανταγωνισμού στους οικείους τομείς.
—
Σχεδιασμός και εφαρμογή πολιτικών προς διευκόλυνση της μετακίνησης από μη δηλωμένες σε δηλωμένες θέσεις απασχόλησης, ούτως ώστε να δημιουργηθεί μια λειτουργική επίσημη αγορά εργασίας και να ενισχυθεί η αποτελεσματικότητα των πολιτικών για την αγορά εργασίας.
Ευρωπαϊκά πρότυπα
Εσωτερική αγορά
Ελεύθερη κυκλοφορία των εμπορευμάτων
—
Θέσπιση της οριζόντιας νομοθεσίας-πλαισίου για τη συγκρότηση της υποδομής που απαιτείται για την ορθή εκμετάλλευση και τον διαχωρισμό των διαφόρων λειτουργιών (ρύθμιση, τυποποίηση, διαπίστευση, μετρολογία, εκτίμηση της συμμόρφωσης και εποπτεία των αγορών) οι οποίες είναι απαραίτητες για την εφαρμογή του κεκτημένου της ΕΕ σχετικά με την ελεύθερη κυκλοφορία των εμπορευμάτων.
Ελεύθερη κυκλοφορία των κεφαλαίων
—
Θέσπιση κατάλληλων απαιτήσεων προληπτικής εποπτείας και ενίσχυση της εποπτικής διαδικασίας στον χρηματοοικονομικό τομέα.
Τελωνεία και φορολογία
—
Περαιτέρω προσέγγιση της τελωνειακής νομοθεσίας με το κεκτημένο της ΕΕ και συνέχιση των προσπαθειών για την ενίσχυση της ικανότητας των τελωνειακών αρχών να πατάσσουν τη διαφθορά, την απομίμηση/παραποίηση και το διασυνοριακό έγκλημα. Ενίσχυση της ικανότητας της αρμόδιας για ποινικές έρευνες μονάδας.
—
Εκπλήρωση των υποχρεώσεων που σχετίζονται με την εφαρμογή προτιμησιακών εμπορικών μέτρων, ιδίως για το θέμα της καταγωγής.
—
Περαιτέρω προσέγγιση της φορολογικής νομοθεσίας με το κεκτημένο της ΕΕ και ενίσχυση της διοικητικής ικανότητας των φορολογικών αρχών. Ενίσχυση της εισπρακτικής ικανότητας των φορολογικών αρχών και αύξηση των φορολογικών εσόδων.
—
Ανάληψη δέσμευσης για την τήρηση των αρχών του κώδικα δεοντολογίας στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.
Δημόσιες συμβάσεις
—
Προσαρμογή του πλαισίου που διέπει τις δημόσιες συμβάσεις, με τη θέσπιση της αναγκαίας νομοθεσίας εφαρμογής, ούτως ώστε να διασφαλίζεται η συμβατότητα με το κεκτημένο της ΕΕ. Συγκρότηση θεσμικού πλαισίου για τις δημόσιες συμβάσεις, με κατάλληλη διοικητική ικανότητα και ανεξαρτησία για την εκπλήρωση της αποστολής του.
Δικαιώματα διανοητικής ιδιοκτησίας
—
Συγκρότηση διοικητικής και δικαστικής ικανότητας για την εφαρμογή της νομοθεσίας περί διανοητικής ιδιοκτησίας και για την εκτέλεση των δικαιωμάτων διανοητικής ιδιοκτησίας.
Απασχόληση και κοινωνικές πολιτικές
—
Θέσπιση στρατηγικής απασχόλησης, συμπεριλαμβανομένης της βελτίωσης της συλλογής δεδομένων για θέματα απασχόλησης.
—
Βελτίωση της ενημέρωσης των πολιτών σχετικά με την πρόσβαση στα συστήματα κοινωνικής ασφάλισης και ενίσχυση των ικανοτήτων των δήμων στον τομέα της κοινωνικής πρόνοιας.
—
Τροποποίηση της νομοθεσίας για την κοινωνική ασφάλιση και το συνταξιοδοτικό καθεστώς.
—
Επανεξέταση των διατάξεων που διέπουν τις κοινωνικές παροχές με στόχο την ισότιμη μεταχείριση των δικαιούχων.
Εκπαίδευση και έρευνα
—
Αύξηση του προϋπολογισμού για την παιδεία, ιδίως με στόχο τη βελτίωση των σχολικών υποδομών, τον τερματισμό του φαινομένου της χρήσης των σχολείων με πολλαπλές βάρδιες και την αντιμετώπιση της έλλειψης υλικών και εξοπλισμού.
—
Κατάρτιση σχεδίων δράσης για την υλοποίηση των στρατηγικών στον τομέα της εκπαίδευσης, με αναβάθμιση του διαλόγου και του συντονισμού μεταξύ όλων των βαθμίδων και όλων των ενδιαφερομένων και διάθεση των αναγκαίων πόρων.
—
Πλήρης εφαρμογή της νομοθεσίας περί επαγγελματικής κατάρτισης και έναρξη εφαρμογής του νόμου περί εθνικού πλαισίου επαγγελματικών προσόντων.
—
Συνέχιση της εκπόνησης εθνικού πλαισίου για την παρακολούθηση και την αξιολόγηση της διδασκαλίας.
—
Εξασφάλιση βελτιωμένης συμμετοχής στα προγράμματα της ΕΕ για την τριτοβάθμια εκπαίδευση.
Τομεακές πολιτικές
Βιομηχανία και ΜΜΕ
—
Εφαρμογή μεσοπρόθεσμης στρατηγικής για τη στήριξη της ανάπτυξης των μικρομεσαίων επιχειρήσεων (ΜΜΕ), περιλαμβανομένης της ενίσχυσης του οργανισμού στήριξης των ΜΜΕ και του οργανισμού προώθησης των επενδύσεων. Συνέχιση της εφαρμογής του Ευρωπαϊκού Χάρτη για τις μικρές επιχειρήσεις.
Γεωργία και αλιεία
—
Σαφής καθορισμός των αρμοδιοτήτων εντός των διαφόρων υπηρεσιών του γεωργικού τομέα (συμπεριλαμβανομένων των κτηνιατρικών και των φυτοϋγειονομικών αρχών), καθώς και των σχέσεών τους με το Υπουργείο Γεωργίας, Δασών και Αγροτικής Ανάπτυξης, τις τοπικές κυβερνήσεις και τους δήμους.
—
Θέσπιση του νόμου περί τροφίμων και της συνακόλουθης νομοθεσίας εφαρμογής και ίδρυση φορέα που θα επιφορτισθεί με την εφαρμογή και επιβολή του εν λόγω νόμου.
—
Διασφάλιση του επιχειρησιακού χαρακτήρα του συστήματος ταυτοποίησης των ζώων και καταγραφής των κινήσεών τους.
—
Εκπόνηση σχεδίου για τον εκσυγχρονισμό των γεωργοδιατροφικών εγκαταστάσεων.
Περιβάλλον
—
Εφαρμογή του ψηφισθέντος από τη Συνέλευση νόμου σχετικά με την εκτίμηση περιβαλλοντικών επιπτώσεων.
—
Εφαρμογή του συνολικού σχεδίου περιβαλλοντικής δράσης, με ιδιαίτερη έμφαση στα θέματα δημόσιας υγείας.
—
Περαιτέρω προσέγγιση με τα ευρωπαϊκά πρότυπα στον τομέα του περιβάλλοντος.
—
Συνέχιση των προσπαθειών για τη μεγαλύτερη ευαισθητοποίηση της κοινής γνώμης και την αύξηση της συμμετοχής της κοινωνίας των πολιτών σε περιβαλλοντικά θέματα.
Πολιτική μεταφορών
—
Συνέχιση της εφαρμογής του μνημονίου συμφωνίας για την ανάπτυξη του Κύριου Δικτύου Περιφερειακών Μεταφορών Νοτιοανατολικής Ευρώπης, συμπεριλαμβανομένης της προσθήκης για τη δημιουργία Χώρου σιδηροδρομικών μεταφορών Νοτιοανατολικής Ευρώπης.
—
Εφαρμογή των νόμων περί οδικών μεταφορών και οδικής ασφάλειας και σχεδιασμός στρατηγικής για τις συνδυασμένες μεταφορές.
—
Συνέχιση της βελτίωσης της διαχείρισης στοιχείων ενεργητικού βάσει δεδομένων για τη συντήρηση και αποκατάσταση μεταφορικών υποδομών. Διασφάλιση της συμβατότητας του νομοθετικού πλαισίου που διέπει την παραχώρηση δικαιωμάτων εκμετάλλευσης με τα ισχύοντα στην ΕΕ και λήψη μέτρων για την προσέλκυση επενδυτών, ιδίως με συμπράξεις δημόσιου και ιδιωτικού τομέα, με σκοπό τη συγχρηματοδότηση μεγάλων και στρατηγικών έργων υποδομής.
—
Διασφάλιση της συμβατότητας της ανάπτυξης του σιδηροδρομικού τομέα με τη στρατηγική οικονομικής ανάπτυξης.
—
Λήψη μέτρων προκειμένου ο αερολιμένας της Πρίστινας να λειτουργεί υπό ικανοποιητικές συνθήκες ασφάλειας και να τελεί υπό χρηστή και υπεύθυνη διαχείριση.
—
Επανεξέταση και βελτίωση του συστήματος έκδοσης αδειών οδήγησης και τεχνικού ελέγχου οχημάτων.
Ενέργεια
—
Διασφάλιση της βιωσιμότητας και της διατηρησιμότητας της δημόσιας επιχείρησης ηλεκτρισμού, ιδίως με τη σημαντική αύξηση της είσπραξης εσόδων και την προώθηση της χρηστής διακυβέρνησης.
—
Περαιτέρω τήρηση των δεσμεύσεων που έχουν αναληφθεί στο πλαίσιο της συνθήκης για την ίδρυση Ενεργειακής Κοινότητας. Συνέχιση της εκπόνησης του σχεδίου που φέρει την ονομασία «Kosovo C» για την παραγωγή και προμήθεια ηλεκτρικής ενέργειας σε πλήρη συμμόρφωση προς το κεκτημένο της ΕΕ, όπως προβλέπει η συνθήκη για την ίδρυση Ενεργειακής Κοινότητας.
Κοινωνία της πληροφορίας και μέσα μαζικής ενημέρωσης
—
Θέσπιση και έναρξη εφαρμογής πολιτικής για τα δίκτυα και τις υπηρεσίες ηλεκτρονικών επικοινωνιών με στόχο την επιβολή της πλήρους ελευθέρωσης της αγοράς και τη δημιουργία σταθερού, ανοικτού και ανταγωνιστικού περιβάλλοντος, ούτως ώστε να προσελκυσθούν ξένες επενδύσεις και να βελτιωθεί η ποιοτική στάθμη των υπηρεσιών.
—
Ενίσχυση της διοικητικής ικανότητας της ρυθμιστικής αρχής. Ενίσχυση της θέσης της και διασφάλιση της επιχειρησιακής και οικονομικής της ανεξαρτησίας.
—
Μέριμνα για τη σταθερή και βιώσιμη χρηματοδότηση του δημόσιου ραδιοτηλεοπτικού φορέα RTK, της «Ανεξάρτητης επιτροπής μέσων μαζικής ενημέρωσης» και του ταμείου μέσων μαζικής ενημέρωσης.
Δημοσιονομικός έλεγχος
—
Συνέχιση των προσπαθειών για την εφαρμογή της στρατηγικής δημόσιου εσωτερικού δημοσιονομικού ελέγχου και των συναφών νόμων, με σκοπό την εκπλήρωση των μεσοπρόθεσμων προτεραιοτήτων στον υπόψη τομέα.
Στατιστικές
—
Ενίσχυση της διοικητικής ικανότητας της Στατιστικής Υπηρεσίας και βελτίωση της επιχειρησιακής και οικονομικής της ανεξαρτησίας. Διασφάλιση της αξιοπιστίας των στατιστικών, ιδίως εξασφαλίζοντας ότι οι συμμετέχοντες στις σχετικές έρευνες παρέχουν εγκαίρως και ατελώς υψηλής στάθμης δεδομένα στη στατιστική υπηρεσία.
—
Συνέχιση της κατάρτισης οικονομικών στατιστικών και επίσπευση της κατάρτισης κοινωνικών στατιστικών.
Δικαιοσύνη, ελευθερία και ασφάλεια
Θεωρήσεις, έλεγχος των συνόρων, άσυλο και μετανάστευση
—
Ενίσχυση της αποτελεσματικότητας των ελέγχων με αντικείμενο τη ροή ανθρώπων στα εξωτερικά και εσωτερικά σύνορα και ενίσχυση της αποτελεσματικότητας και διαφάνειας της υπηρεσίας αστυνόμευσης των εξωτερικών και εσωτερικών συνόρων.
—
Ενίσχυση της συνεργασίας μεταξύ των φορέων που ασχολούνται με τη διαχείριση των εξωτερικών και εσωτερικών συνόρων, καθώς και με τις γειτονικές χώρες.
—
Δημιουργία κέντρων περίθαλψης και εγκαταστάσεων υποδοχής για τους αιτούντες άσυλο.
—
Θέσπιση νόμου περί μετανάστευσης σύμφωνα με τα ευρωπαϊκά πρότυπα. Σχεδιασμός στρατηγικής και κατάρτιση σχεδίου δράσης για τη μετανάστευση, ιδίως για τη διευθέτηση του θέματος της επανεισδοχής και κοινωνικής επανένταξης των παλιννοστούντων από το εξωτερικό.
Νομιμοποίηση εσόδων από παράνομες δραστηριότητες
—
Ενίσχυση της ικανότητας της μονάδας διερεύνησης οικονομικού εγκλήματος, η οποία λειτουργεί στο πλαίσιο της διεύθυνσης οργανωμένου εγκλήματος της Αστυνομικής Υπηρεσίας Κοσσυφοπεδίου (KPS). Κατάρτιση ειδικευμένων εισαγγελέων και δικαστών. Εξορθολογισμός των αρμοδιοτήτων στον τομέα της νομιμοποίησης εσόδων από παράνομες δραστηριότητες μεταξύ των διαφόρων συναρμόδιων κρατικών οργάνων.
Ναρκωτικά
—
Σχεδιασμός στρατηγικής για την πρόληψη της τοξικομανίας καθώς και σχετικού σχεδίου δράσης για την υλοποίησή της. Περαιτέρω ενίσχυση, σε τοπικό επίπεδο, της ικανότητας του τμήματος ερευνών για θέματα ναρκωτικών.
Αστυνομία
—
Θέσπιση του νόμου περί αστυνομίας.
—
Βελτίωση της αποτελεσματικότητας των εγκληματολογικών ερευνών. Θέσπιση και εφαρμογή νομοθεσίας για τη συγκρότηση της KPS και ενίσχυση της ικανότητάς της όσον αφορά τις έρευνες και τον εσωτερικό έλεγχο. Ενίσχυση της ηγεσίας της.
—
Θέσπιση και εφαρμογή στρατηγικής περιορισμού της εγκληματικότητας. Σχεδιασμός στρατηγικής για την παράδοση οπλισμού από τους πολίτες στις αρχές και ολοκλήρωση και εκτέλεση της νομοθεσίας για τα φορητά όπλα.
—
Συγκρότηση στρατηγικής και σχεδίου δράσης για την καταπολέμηση του οργανωμένου εγκλήματος και της τρομοκρατίας.
—
Ολοκλήρωση του νομοθετικού πλαισίου για το οργανωμένο έγκλημα.
—
Περαιτέρω ενίσχυση της τοπικής ικανότητας της διεύθυνσης δίωξης οργανωμένου εγκλήματος της KPS.
—
Εφαρμογή του προγράμματος δράσης και ενίσχυση των νομοθετικών διατάξεων και δομών για την αποτελεσματικότερη πάταξη της παράνομης διακίνησης ανθρώπων.
Προστασία δεδομένων προσωπικού χαρακτήρα
—
Κατάρτιση και θέση σε εφαρμογή συνολικού νόμου για την προστασία δεδομένων προσωπικού χαρακτήρα κατά το πρότυπο του κεκτημένου της ΕΕ, ιδίως δε της οδηγίας για την προστασία δεδομένων (95/46/ΕΚ). Συγκρότηση ανεξάρτητης εποπτικής αρχής για την προστασία δεδομένων, η οποία πρέπει να διαθέτει επαρκείς εξουσίες καθώς και επαρκείς οικονομικούς και ανθρώπινους πόρους.
ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
Πολιτικά κριτήρια
Δημοκρατία και κράτος δικαίου
Δημόσια διοίκηση
—
Βιώσιμη μεταρρύθμιση της δημόσιας διοίκησης τηρουμένων των δημοσιονομικών περιορισμών. Βελτίωση της ικανότητας των αρχών της τοπικής αυτοδιοίκησης να παρέχουν υπηρεσίες στις περιφέρειες για τις οποίες είναι αρμόδιες, με ακριβοδίκαιο και αποτελεσματικό τρόπο.
Δικαστικό σύστημα
—
Καθορισμός και παγίωση πλήρους νομοθετικού κώδικα που να σέβεται τα δικαιώματα και τα συμφέροντα όλων των κοινοτήτων, βασιζόμενου στο σύνολο των νομικών πηγών που εφαρμόζονται επί του παρόντος στο Κοσσυφοπέδιο.
—
Ανάπτυξη εναλλακτικού μηχανισμού επίλυσης διαφορών.
—
Βελτίωση του σωφρονιστικού συστήματος με ιδιαίτερη προσοχή στα προγράμματα ασφάλειας, ελέγχου, διαχείρισης, επαγγελματικής κατάρτισης και κοινωνικής επανένταξης, καθώς και στην κατάσταση των εγκαταστάσεων.
Πολιτικές καταπολέμησης της διαφθοράς
—
Κατάρτιση τομεακών σχεδίων δράσης για την καταπολέμηση της διαφθοράς και αύξηση της επίγνωσης του προβλήματος της διαφθοράς στους κόλπους της δημόσιας διοίκησης καθώς και στην κοινωνία των πολιτών.
—
Καταγραφή των επιδόσεων που σημειώνονται σε βάθος χρόνου σε σχέση με την πάταξη της διαφθοράς.
Δικαιώματα του ανθρώπου και προστασία των μειονοτήτων
—
Διασφάλιση της βιώσιμης ύπαρξης των μειονοτικών κοινοτήτων και της άνευ διακρίσεων συμμετοχής τους στην κοινωνία, με τη λήψη συγκεκριμένων μέτρων για τη διασφάλιση της ασφάλειας και της ελεύθερης κυκλοφορίας τους, της ισότιμης παροχής υπηρεσιών δημόσιου χαρακτήρα, καθώς και της πρόσβασης στις υπηρεσίες αυτές.
—
Εφαρμογή του νόμου για την ισότητα των φύλων. Διασφάλιση της ένταξης της προβληματικής των δικαιωμάτων των γυναικών σε όλες τις υφιστάμενες πολιτικές και στην ισχύουσα νομοθεσία.
—
Σχεδιασμός ολοκληρωμένης πολιτικής διαφύλαξης της πολιτιστικής κληρονομιάς. Ανάληψη ενεργού δράσης για την αύξηση της γενικής συνειδητοποίησης και του σεβασμού της πολιτιστικής κληρονομιάς.
—
Διασφάλιση της παροχής από τον Οργανισμό Κτηματολογίου και τις δημοτικές υπηρεσίες κτηματολογίου διαφανούς και αμερόληπτης πρόσβασης σε πλήρη μητρώα περιουσιακών στοιχείων και καθιέρωση λειτουργούντων μηχανισμών λογοδοσίας.
Περιφερειακά θέματα και διεθνείς υποχρεώσεις
—
Περαιτέρω ενίσχυση της περιφερειακής και διεθνούς συνεργασίας, ειδικότερα όσον αφορά την επιβολή της νομοθεσίας, συμπεριλαμβανομένης της μεταφοράς υπόπτων και καταδίκων και της αμοιβαίας νομικής συνδρομής.
Οικονομικά κριτήρια
—
Περαιτέρω ενίσχυση των ιδιοκτησιακών δικαιωμάτων, του κράτους δικαίου και της προσβασιμότητας των δικαστηρίων, με σκοπό τη δημιουργία συνθηκών που να ευνοούν την επιχειρηματική δραστηριότητα.
—
Σχεδιασμός στρατηγικής για την ιδιωτικοποίηση, καθώς και για την αναδιάρθρωση, εφόσον απαιτείται, επιχειρήσεων κρατικής ιδιοκτησίας, με στόχο την ενδυνάμωση της εταιρικής διακυβέρνησης και των επιδόσεων των υπόψη επιχειρήσεων, καθώς και τον περιορισμό των επιδοτήσεων προς τον επιχειρηματικό κλάδο.
—
Χάραξη και εφαρμογή ενεργών πολιτικών για την αγορά εργασίας σε στενή συνεργασία με την τοπική επιχειρηματική κοινότητα προκειμένου να προαχθεί η διαδικασία αντιστοίχησης επαγγελματικών προσόντων και αναγκών στις αγορές εργασίας και να αυξηθεί το μερίδιο των ειδικευμένων εργαζομένων στο συνολικό εργατικό δυναμικό.
—
Εφαρμογή κατάλληλων πολιτικών για την ποσοτική και ποιοτική ενίσχυση της εκπαίδευσης σε όλες τις βαθμίδες.
—
Ενίσχυση της εξαγωγικής ικανότητας.
Ευρωπαϊκά πρότυπα
Εσωτερική αγορά
Ελεύθερη κυκλοφορία των εμπορευμάτων
—
Συνέχιση της προσαρμογής με πρότυπο τις οδηγίες νέας και σφαιρικής προσέγγισης και τις οδηγίες παλαιάς προσέγγισης.
—
Θέσπιση των εναπομενόντων Ευρωπαϊκών Προτύπων.
—
Συγκρότηση μηχανισμού επιτήρησης της αγοράς.
Τελωνεία και φορολογία
—
Συνέχιση της προσέγγισης της φορολογικής και τελωνειακής νομοθεσίας με το κεκτημένο της ΕΕ. Περαιτέρω ενίσχυση της διοικητικής ικανότητας των φορολογικών και τελωνειακών υπηρεσιών για την επιβολή της νομοθεσίας και την καταπολέμηση της διαφθοράς, του διασυνοριακού εγκλήματος και της φοροδιαφυγής.
Δημόσιες συμβάσεις
—
Διασφάλιση ότι οι κανόνες περί δημοσίων συμβάσεων εφαρμόζονται αποτελεσματικά από τις αναθέτουσες αρχές και οντότητες σε όλα τα επίπεδα, μεταξύ άλλων με την ανάπτυξη επιχειρησιακών εργαλείων, την παροχή κατάρτισης και την ενίσχυση της διοικητικής ικανότητας.
Νομοθεσία περί πνευματικής ιδιοκτησίας
—
Συνέχιση της ενίσχυσης της εφαρμογής των δικαιωμάτων πνευματικής, βιομηχανικής και εμπορικής ιδιοκτησίας σύμφωνα με τη μεσοπρόθεσμη στρατηγική.
Απασχόληση
—
Ενίσχυση της διοικητικής ικανότητας των επιθεωρήσεων εργασίας.
Εκπαίδευση και έρευνα
—
Ενίσχυση των μηχανισμών για τη διασφάλιση της ποιότητας στον εκπαιδευτικό τομέα.
—
Συνέχιση των προσπαθειών για τη σύνδεση της επαγγελματικής εκπαίδευσης και κατάρτισης και της τριτοβάθμιας εκπαίδευσης με την αγορά εργασίας και τις ανάγκες της οικονομίας.
—
Προώθηση της περιφερειακής συνεργασίας στον τομέα της τριτοβάθμιας εκπαίδευσης.
—
Έναρξη του σχεδιασμού πολιτικής η οποία να ευνοεί την έρευνα.
Τομεακές πολιτικές
Γεωργία και αλιεία
—
Συγκρότηση πολιτικής και κανονιστικού πλαισίου για τη στήριξη βιώσιμων γεωργικών μεταρρυθμίσεων. Στήριξη της προστασίας των γεωργικών γαιών κατά της ασχεδίαστης αστικής ανάπτυξης.
—
Εκτίμηση της συμμόρφωσης των γεωργοδιατροφικών μονάδων με τις απαιτήσεις της ΕΕ και εκπόνηση προγράμματος για τον εκσυγχρονισμό τους.
—
Έναρξη δράσης για τον αποτελεσματικό έλεγχο της εγχώριας φυτικής παραγωγής, ιδίως για προϊόντα που πρέπει να πληρούν ειδικές απαιτήσεις της ΕΕ.
—
Συγκρότηση ορθού συστήματος διαχείρισης των δασών, ιδίως για την καταπολέμηση της λαθροϋλοτομίας και των δασικών πυρκαγιών.
Περιβάλλον
—
Λήψη μέτρων για την ενίσχυση του χωροταξικού σχεδιασμού.
—
Ενίσχυση των θεσμικών ικανοτήτων του Υπουργείου Περιβάλλοντος και Χωροταξίας και βελτίωση του συντονισμού μεταξύ των διοικητικών φορέων που ασχολούνται με περιβαλλοντικά θέματα.
—
Ένταξη της μέριμνας για το περιβάλλον στις τομεακές πολιτικές, ιδίως σε όσες αφορούν την ενέργεια και τις μεταφορές.
Πολιτική μεταφορών
—
Λήψη μέτρων για τη βελτίωση της οδικής ασφάλειας.
—
Σχεδιασμός και υλοποίηση έργων για τη συντήρηση και την αποκατάσταση μεταφορικών υποδομών, περιλαμβανομένης της κατασκευής νέων υποδομών μέσω συμπράξεων δημόσιου-ιδιωτικού τομέα, εφόσον κριθεί απαραίτητο.
—
Σχεδιασμός και εφαρμογή στρατηγικής συνδυασμένων μεταφορών.
Ενέργεια
—
Ανάπτυξη νομοθετικών και κανονιστικών πλαισίων για την ενθάρρυνση των συμπράξεων μεταξύ του δημόσιου και του ιδιωτικού τομέα, καθώς και μεικτών επενδύσεων στον τομέα της ηλεκτρικής ενέργειας, σύμφωνα με τα συμπεράσματα της μελέτης για την προώθηση των επενδύσεων.
—
Περαιτέρω βελτίωση των επιδόσεων της δημόσιας επιχείρησης ηλεκτρισμού και ένταξη στην περιφερειακή αγορά ηλεκτρικής ενέργειας.
Κοινωνία της πληροφορίας και μέσα μαζικής ενημέρωσης
—
Ευθυγράμμιση με το κανονιστικό πλαίσιο και εφαρμογή της νομοθεσίας σχετικά με τα δίκτυα και τις υπηρεσίες ηλεκτρονικών επικοινωνιών με στόχο τη δημιουργία πιο ανοικτού και ανταγωνιστικού περιβάλλοντος και την ενίσχυση της θέσης και της επιχειρησιακής και οικονομικής ανεξαρτησίας της ρυθμιστικής αρχής τηλεπικοινωνιών.
Δημοσιονομικός έλεγχος
—
Υπό τον συντονισμό του Υπουργείου Οικονομικών, επεξεργασία και εφαρμογή των αρχών της αποκεντρωμένης υποχρέωσης λογοδοσίας των διευθυντικών στελεχών και λειτουργικά ανεξάρτητου εσωτερικού λογιστικού ελέγχου σύμφωνα με τα διεθνή πρότυπα και τη βέλτιστη πρακτική της ΕΕ, μέσω συνεκτικής νομοθεσίας και επαρκούς διοικητικής ικανότητας.
—
Ενίσχυση της επιχειρησιακής ικανότητας καθώς και της οικονομικής και επιχειρησιακής ανεξαρτησίας του Ανώτατου Ελεγκτικού Οργάνου. Παρακολούθηση και εφαρμογή των συστάσεων του εν λόγω οργάνου.
Στατιστικές
—
Αύξηση της συνεργασίας και του συντονισμού στο εσωτερικό του συστήματος στατιστικής του Κοσσυφοπεδίου, ανάπτυξη συστήματος και εγγράφου διαχείρισης ποιότητας και τυποποίηση των διαδικασιών κατάρτισης και διάδοσης.
Δικαιοσύνη, ελευθερία και ασφάλεια
Θεωρήσεις, έλεγχος των συνόρων, άσυλο και μετανάστευση
—
Περαιτέρω ενίσχυση της ικανότητας της διεύθυνσης του Υπουργείου Εσωτερικών η οποία είναι αρμόδια για τα σύνορα, το άσυλο και τη μετανάστευση. Περαιτέρω ενίσχυση της επιχειρησιακής ικανότητας της υπηρεσίας αστυνόμευσης εσωτερικών και εξωτερικών συνόρων, που λειτουργεί στο πλαίσιο της αστυνομικής υπηρεσίας του Κοσσυφοπεδίου.
Καταπολέμηση του οργανωμένου εγκλήματος και της τρομοκρατίας
—
Εφαρμογή και επικαιροποίηση της στρατηγικής κατά του οργανωμένου εγκλήματος και της τρομοκρατίας.
—
Ενίσχυση των τοπικών ικανοτήτων για τη διερεύνηση δραστηριοτήτων του οργανωμένου εγκλήματος.
—
Ενίσχυση των ικανοτήτων του δικαστικού συστήματος για τη δίωξη και εκδίκαση υποθέσεων οργανωμένου και οικονομικού εγκλήματος.
Ναρκωτικά
—
Διασφάλιση της διυπηρεσιακής και διεθνούς συνεργασίας με στόχο τη σημαντική βελτίωση των αποτελεσμάτων στον αγώνα κατά της διακίνησης ναρκωτικών.
Προστασία δεδομένων προσωπικού χαρακτήρα
—
Εφαρμογή του νόμου για την προστασία δεδομένων προσωπικού χαρακτήρα σύμφωνα με το κεκτημένο της ΕΕ και διασφάλιση αποτελεσματικής παρακολούθησης και τήρησης των σχετικών διατάξεων.

Summary:
Εταιρική σχέση με τη Σερβία, συμπεριλαμβανομένου και του Κοσσυφοπεδίου
Εταιρική σχέση με τη Σερβία, συμπεριλαμβανομένου και του Κοσσυφοπεδίου
Μέσο της διαδικασίας σταθεροποίησης και σύνδεσης, η εταιρική σχέση με τη Σερβία, συμπεριλαμβανομένου και του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών, έχει ως στόχο την παροχή πρόσθετης και κατάλληλης στήριξης στις αρχές ώστε να υλοποιήσουν την ευρωπαϊκή προοπτική στις χώρες των Δυτικών Βαλκανίων. Έχει ως στόχο τον προσδιορισμό των πρωταρχικών τομέων στους οποίους πρέπει να πραγματοποιηθούν μεταρρυθμίσεις και να καταβληθούν προσπάθειες, και καλεί ιδίως σε μία προσέγγιση με την κοινοτική νομοθεσία. Διαμορφώνει επίσης ένα πλαίσιο αναφοράς για τη χρηματοδοτική βοήθεια που χορηγούν τα κοινοτικά ταμεία.
ΠΡΑΞΗ
Απόφαση 2008/213/ΕΚ του Συμβουλίου, της 18ης Φεβρουαρίου 2008, για τις αρχές, τις προτεραιότητες και τους όρους που περιλαμβάνονται στην ευρωπαϊκή εταιρική σχέση με τη Σερβία, συμπεριλαμβανομένου και του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999, και για την κατάργηση της απόφασης 2006/56/ΕΚ.
ΣΥΝΟΨΗ
Η ευρωπαϊκή εταιρική σχέση με τη Σερβία, συμπεριλαμβανομένου και του Κοσσυφοπεδίου, όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών [EN], της 10ης Ιουνίου 1999, αποτελεί την κύρια πράξη που έχει ως στόχο να βοηθήσει τις τοπικές αρχές να υλοποιήσουν την ευρωπαϊκή προοπτική. Η προοπτική αυτή επιβεβαιώθηκε κατά τη Διάσκεψη Κορυφής του Ζάγκρεμπ [EN], το 2000 και επιβεβαιώθηκε στη Διάσκεψη Κορυφής της Θεσσαλονίκης [EN], το 2003.
Η ευρωπαϊκή εταιρική σχέση αποτελεί μέσο της διαδικασίας σταθεροποίησης και σύνδεσης (PSA)που έχει θεσπιστεί σύμφωνα με την ημερήσια διάταξη της Θεσσαλονίκης (2003) [EN] για τις χώρες των δυτικών Βαλκανίων. Η ημερήσια διάταξη της Θεσσαλονίκης εμπλούτισε τη διαδικασία αυτή με το νέο αυτό μέσο, βασισμένου στις εταιρικές σχέσεις για την προσχώρηση των υποψηφίων χωρών, ώστε να στηρίξει ακόμα περισσότερο τις εν λόγω χώρες όσον αφορά την ευρωπαϊκή τους προοπτική. Οι ευρωπαϊκές εταιρικές σχέσεις για τις χώρες των Δυτικών Βαλκανίων έχουν ως νομική βάση τον κανονισμό (ΕΚ) αριθ. 533/2004.
ΣΤΟΧΟΣ
Η ευρωπαϊκή εταιρική σχέση έχει ως στόχο την ένταξη σε ένα γενικό πλαίσιο αναφοράς:
των πρωταρχικών τομέων δράσης όπου πρέπει να πραγματοποιηθούν μεταρρυθμίσεις και να καταβληθούν προσπάθειες. Ο προσδιορισμός των τομέων αυτών πραγματοποιείται σε συνάρτηση με τις ανάγκες της εκάστοτε χώρας και περιλαμβάνει τη θέσπιση της κατάλληλης νομοθεσίας ή/και την εφαρμογή της,
μιας κατευθυντήριας γραμμής για τη χρηματοδοτική βοήθεια ενόψει της πραγματοποίησης εργασιών σ’ αυτούς τους πρωταρχικούς τομείς δράσης,
των αρχών και των όρων που πλαισιώνουν την υλοποίηση της εταιρικής σχέσης.
Το Συμβούλιο της Ευρωπαϊκής Ένωσης εγκρίνει την ευρωπαϊκή εταιρική σχέση, καθώς και τις μεταγενέστερες τροποποιήσεις της, με ειδική πλειοψηφία, κατόπιν πρότασης της Επιτροπής.
Με την παρούσα εταιρική σχέση ενημερώνεται η προηγούμενη που είχε εγκριθεί το 2006. Οι εταιρικές σχέσεις αποτελούν ουσιαστικά ελαστικά μέσα τα οποία εξελίσσονται σε συνάρτηση με τις προόδους που πραγματοποιούν οι ενδιαφερόμενες χώρες. Σ’αυτές επισημαίνονται οι προσπάθειες που πρέπει ακόμα να καταβληθούν στους άλλους τομείς, όπως προκύπτει από τις αξιολογήσεις της Επιτροπής.
Για την υλοποίηση των στόχων που προσδιορίζονται στην ευρωπαϊκή εταιρική σχέση, η Σερβία πρέπει να υιοθετήσει ένα σχέδιο δράσης στο οποίο να παρουσιάζει τις λεπτομέρειες, καθώς και ένα χρονοδιάγραμμα για την τήρηση των προτεραιοτήτων της εν λόγω εταιρικής σχέσης. Όσον αφορά το Κοσσυφοπέδιο, έχει εκπονηθεί, από κοινού με τις αρμόδιες αρχές, ένα διαφορετικό σχέδιο.
Η παρακολούθηση και η εφαρμογή της εταιρικής σχέσης εξασφαλίζεται στο πλαίσιο του PSA και των μηχανισμών της, ιδίως μέσω της ετήσιας έκθεσης παρακολούθησης που υποβάλλει η Επιτροπή.
ΠΡΟΤΕΡΑΙΟΤΗΤΕΣ
Η ευρωπαϊκή εταιρική σχέση καθορίζει τις προτεραιότητες, οι οποίες αποτελούν αντίστοιχους ρεαλιστικούς και υλοποιήσιμους στόχους. Για τον λόγο αυτό, διακρίνει τις βραχυπρόθεσμες από τις μακροπρόθεσμες προτεραιότητες η υλοποίηση των οποίων προβλέπεται αντιστοίχως για μία προθεσμία από ένα έως δύο έτη και από τρία έως τέσσερα έτη.
Οι προτεραιότητες αυτές βασίζονται κυρίως στην ικανότητα της Σερβίας να τηρήσει:
τα κριτήρια της Κοπεγχάγης [EN] που καθορίστηκαν το 1993,
τους όρους που έχουν καθοριστεί για την υλοποίηση της PSA (συμπεράσματα του Συμβουλίου, της 27ης Απριλίου 1997 και 21ης και 22ας Ιουνίου 1999),
τη δήλωση του Ζάγκρεμπ, του 2000,
την ημερήσια διάταξη της Θεσσαλονίκης, του 2003.
Όσον αφορά τη Σερβία, οι βραχυπρόθεσμες και μεσοπρόθεσμες προτεραιότητες κατατάσσονται ως ακολούθως:
Ουσιαστικές προτεραιότητες, που είναι βραχυπρόθεσμες προτεραιότητες . Αφορούν την τήρηση των υποχρεώσεων της συμφωνίας σταθεροποίησης και σύνδεσης (ΣΣΣ) και της ενδιάμεσης συμφωνίας, την ανεπιφύλακτη συνεργασία με το Διεθνές Ποινικό Δικαστήριο για την πρώην Γιουγκοσλαβία (ΔΠΔΓ) και την εποικοδομητική συνεργασία για θέματα που αφορούν το Κοσσυφοπέδιο, την εφαρμογή των συνταγματικών διατάξεων σύμφωνα με τους ευρωπαϊκούς κανόνες, τους θεσμούς και τη δημόσια διοίκηση (τη μεταρρύθμιση του δημοσίου τομέα, τις δομές ευρωπαϊκής ολοκλήρωσης, τον συντονισμό των πολιτικών) τη μεταρρύθμιση του δικαστικού συστήματος, την καταπολέμηση της διαφθοράς και την ολοκλήρωση της διαδικασίας ιδιωτικοποίησης.
Πολιτικά κριτήρια. Αφορούν τη δημοκρατία και το κράτος δικαίου (Σύνταγμα, κοινοβούλιο, δημόσια διοίκηση, πολιτικός έλεγχος των σωμάτων ασφαλείας, δικαστικό σύστημα, ανθρώπινα δικαιώματα και δικαιώματα των μειονοτήτων, ατομικά και πολιτικά δικαιώματα, κοινωνικά, οικονομικά και πολιτισμικά δικαιώματα , δικαιώματα και προστασία των μειονοτήτων, περιφερειακά θέματα και διεθνείς υποχρεώσεις (τήρηση των συμφωνιών του Ντέιτον, ενίσχυση της περιφερειακής συνεργασίας, της συνδιαλλαγής και των σχέσεων καλής γειτονίας, σύναψη συμφωνιών με τις γείτονες χώρες προς ενίσχυση της διασυνοριακής συνεργασίας, ρύθμιση των συνοριακών θεμάτων, επιστροφή και αφομοίωση των προσφύγων, καθώς και εφαρμογή της δήλωσης του Σεράγεβου).
Οικονομικά κριτήρια. Αφορούν ιδίως την εφαρμογή μιας σταθερής και βιώσιμης δημοσιονομικής πολιτικής, τη μεταρρύθμιση και διαχείριση των δημοσίων οικονομικών, σταθερή νομισματική πολιτική, βελτίωση των διαδικασιών πτώχευσης, ελευθέρωση των εναπομενουσών κρατικά ελεγχόμενων τιμών, ενίσχυση του δημοσιονομικού ελέγχου, μεταρρύθμιση του συνταξιοδοτικού συστήματος και του συστήματος ασφάλισης ασθένειας, την αναδιάρθρωση και ιδιωτικοποίηση του ασφαλιστικού τομέα, πάταξη της παραοικονομίας, ανάπτυξη σταθερής και βιώσιμης αγοράς ακινήτων και οικοπέδων, την προώθηση της απασχόλησης (κατάρτιση, μείωση τις διαρθρωτικής ακαμψίας και βελτίωση του εκπαιδευτικού συστήματος και του περιβάλλοντος των επιχειρήσεων), ιδιωτικοποίηση και ενίσχυση της πολιτικής του ανταγωνισμού.
Ευρωπαϊκοί κανόνες. Παραπέμπουν σε ορισμένες πτυχές του κοινοτικού κεκτημένου, ήτοι στην εσωτερική αγοράς και στις κοινοτικές τομεακές πολιτικές, καθώς και στον χώρο δικαιοσύνης, ελευθερίας και ασφάλειας. Στους τομείς αυτούς η Σερβία πρέπει να καταβάλει προσπάθειες εναρμόνισης της νομοθεσίας της και κατόπιν να εξασφαλίσει την εφαρμογή της.
Όσον αφορά το Κοσσυφοπέδιο, οι βραχυπρόθεσμες και μεσοπρόθεσμες προτεραιότητες στηρίζονται σε κανόνες που καθορίζονται στην απόφαση 1244 του Συμβουλίου Ασφαλείας των Ηνωμένων Εθνών [FR] για την εξασφάλιση ενός Κοσσυφοπεδίου ασφαλούς, δημοκρατικού και πολυεθνικού. Αυτές κατατάσσονται ως ακολούθως:
Κύριες βραχυπρόθεσμες προτεραιότητες. Αφορούν τον σεβασμό του κράτους δικαίου, τα ανθρώπινα δικαιώματα, την προστασία των μειονοτήτων και την ελευθερία του θρησκεύματος την εξασφάλιση της δημοκρατικής διακυβέρνησης και της παροχής δημοσίων υπηρεσιών, την εγκαθίδρυση μίας υπεύθυνης και διαφανούς δημόσιας υπηρεσίας, τη συνέχιση της μεταρρύθμισης της τοπικής αυτοδιοίκησης και την αύξηση της διοικητικής ικανότητας. Έχουν ως στόχο την εγκαθίδρυση ενός κλίματος συνδιαλλαγής, διεθνικής ανοχής και βιώσιμου πλουραλισμού κατάλληλου για την επιστροφή των εκτοπισθέντων ατόμων. Οι προτεραιότητες αυτές έχουν επίσης ως στόχο τη συνεργασία σε θέματα σχετικά με τη Σερβία, με το ΔΠΔΓ, καθώς και με τις ομάδες σχεδιασμού που προετοιμάζουν τη διεθνή αποστολή της ΕΕ. Εξάλλου θα πρέπει να συνεχιστεί η καταπολέμηση της διαφθοράς, του οργανωμένου και του οικονομικού εγκλήματος Έχουν τέλος στόχο τη δημιουργία μιας κοινωνίας χωρίς διακρίσεις, με ενσωμάτωση των ομάδων μειονεκτούντων ατόμων, καθώς και την ενίσχυση του δικαιώματος ιδιοκτησίας, του νομικού πλαισίου και της προσβασιμότητας των δικαστηρίων.
Πολιτικά κριτήρια. Αφορούν τη δημοκρατία και το κράτος δικαίου (προσωρινούς θεσμούς αυτοδιοίκησης, καταπολέμηση του οργανωμένου εγκλήματος, της τρομοκρατίας και της διαφθοράς, κοινοβούλιο/εκλογές, δημόσια διοίκηση, δικαστικό σύστημα, ανθρώπινα δικαιώματα, δικαιώματα και προστασία των μειονοτήτων, πολιτισμικά δικαιώματα). Αφορούν επίσης , περιφερειακά θέματα και διεθνείς υποχρεώσεις (ενίσχυση της περιφερειακής συνεργασίας, της συνδιαλλαγής και των σχέσεων καλής γειτονίας, εφαρμογή της συμφωνίας ελευθέρων συναλλαγών Κεντρικής Ευρώπης (CEFTA) και συμμετοχή σε όλες τις δέουσες περιφερειακές πρωτοβουλίες.
Οικονομικά κριτήρια. Αφορούν τη διατήρηση υγειών δημοσιονομικών πολιτικών, τη μακροχρόνια βιωσιμότητα των κοινοτικών πολιτικών που επικεντρώνονται στη φτώχεια και τον κοινωνικό αποκλεισμό, την αύξηση των ποσοστών είσπραξης των τιμολογίων των επιχειρήσεων παροχής δημοσίων υπηρεσιών, τη βελτίωση της διακυβέρνησης και της εκπαίδευσης –ποιοτικά και ποσοτικά-, την ιδιωτικοποίηση και την αναδιάρθρωση, τη χρηματοοικονομική αποτελεσματικότητα των δημοσίων επιχειρήσεων, τη δημιουργία μιας επίσημης αγοράς εργασίας, την ενίσχυση του δικαιώματος ιδιοκτησίας, του κράτους δικαίου και της προσβασιμότητας των δικαστηρίων, της εφαρμογής ενεργών πολιτικών της αγοράς εργασίας και την αύξηση των ικανοτήτων εξαγωγής.
Ευρωπαϊκοί κανόνες. Παραπέμπουν σε ορισμένες πτυχές του κοινοτικού κεκτημένου, ήτοι στην εσωτερική αγορά και στις κοινοτικές τομεακές πολιτικές καθώς και στον χώρο δικαιοσύνης, ελευθερίας και ασφάλειας. Στους τομείς αυτούς, το Κοσσυφοπέδιο καταβάλλει προσπάθειες εναρμόνισης της νομοθεσίας του με το κοινοτικό κεκτημένο και εξασφάλισης κατόπιν της εφαρμογής τους. Επιπλέον, πρέπει να αναπτύξει και ενισχύσει τις διοικητικές ικανότητές του, για να εξασφαλίσει τη συνοχή μεταξύ των πολιτικών του και των νομοθεσιών και απαιτήσεων της ΕΕ και να θέσει σε εφαρμογή τους κανόνες αυτούς.
Οι προσδιορισθείσες από την παρούσα εταιρική σχέση προτεραιότητες αποτελούν επίσης τη βάση των αξιολογήσεων της Επιτροπής.
ΔΗΜΟΣΙΟΝΟΜΙΚΟ ΠΛΑΙΣΙΟ
Η Σερβία, συμπεριλαμβανομένου και του Κοσσυφοπεδίου, σύμφωνα με την απόφαση 1244 του Συμβουλίου Ασφαλείας των Ηνωμένων Εθνών, απολαύει του μέσου προενταξιακής βοήθειας (IAP) για τη χρονική περίοδο 2007-2013. Η ευρωπαϊκή εταιρική σχέση αποτελεί έγγραφο αναφοράς για τον καθορισμό των διαφόρων τομέων κατανομής των πόρων (σε συνάρτηση με τις προτεραιότητες). Ωστόσο, τα έγγραφα προγραμματισμού αποτελούν πραγματικά το νομικό πλαίσιο της χρηματοδοτικής βοήθειας.
Κατά το πέρας του πολυετούς ενδεικτικού χρηματοδοτικού πλαισίου (ΠΕΔΠ) για τη χρονική περίοδο 2009-2011(συμπεριλαμβανομένου του 2007 και του 2008), το εγκριθέν ποσό ενίσχυσης ανέρχεται αντιστοίχως σε 4976,8 εκατ. ευρώ για τη Σερβία και σε 395,1 εκατ. ευρώ για το Κοσσυφοπέδιο. Το IAΡ διαδέχεται έτσι το πρόγραμμα CARDS (2000-2006), βάσει του οποίου η χρηματοδοτική ενίσχυση υπέρ της Σερβίας και του Κοσσυφοπεδίου, συμπεριλαμβανομένου και του Μαυροβουνίου, έχει ανέλθει σε 2.559,8 εκατ. ευρώ.
Η χορήγηση της κοινοτικής βοήθειας υπόκειται στην τήρηση, από μέρους των χρηματοδοτουμένων χωρών, ουσιαστικών όρων που διέπουν τις σχέσεις τους με την ΕΕ, ιδίως την ουσιαστική πραγματοποίηση μεταρρυθμίσεων. Σύμφωνα με την ευρωπαϊκή εταιρική σχέση, είναι καίριας σημασίας η τήρηση των κριτηρίων της Κοπεγχάγης, των προτεραιοτήτων που καθορίζονται από την εταιρική σχέση και των όρων που καθορίζονται στα συμπεράσματα του Συμβουλίου της 29ης Απριλίου 1997. Σε αντίθετη περίπτωση, το Συμβούλιο μπορεί να αναστείλει τη χορήγηση της χρηματοδοτικής βοήθειας.
Εξάλλου, το 2006, το Κοσσυφοπέδιο έλαβε έκτακτη χρηματοδοτική βοήθεια, υπό μορφή δωρεάς, με στόχο την ενίσχυση των δημοσίων οικονομικών του και της οικονομικής και δημοσιονομικής του κατάστασης, δεδομένου ότι η χώρα αυτή δεν μπορεί ακόμα να προσχωρήσει στα διεθνή χρηματοπιστωτικά ιδρύματα (ΔΧΙ) ούτε να τύχει ενισχύσεων υπό μορφή δανείων. Η χρηματοδοτική αυτή ενίσχυση, που αρχικά προβλεπόταν για διετή χρονική περίοδο και δεν έχει ακόμα καταβληθεί, έχει επίσης ως στόχο την ενίσχυση του Κοσσυφοπεδίου ώστε επιτύχει βιώσιμη φορολογική πολιτική.
Εξάλλου, η Σερβία και το Κοσσυφοπέδιο απολαύουν χρηματοδοτήσεων της Ευρωπαϊκής Τράπεζας Επενδύσεων (ΕΤΕ) [EN], κυρίως στο πλαίσιο του εξωτερικού δανεισμού των γειτονικών χωρών της Νοτιοανατολικής Ευρώπης. Οι χορηγούμενες από την ΕΤΕ χρηματοδοτήσεις λαμβάνουν τη μορφή μη επιστρέψιμων ενισχύσεων και δανείων. Παρότι το Κοσσυφοπέδιο είχε υπογράψει συμφωνία πλαίσιο με την ΕΤΕ το 2005, δεν έχει ακόμα λάβει χρηματοδοτήσεις από την τράπεζα αυτή.
Παραπομπες
Πράξη (εις) τροποποίησης
Πράξη (εις) τροποποίησης
Πράξη (εις) τροποποίησης
Πράξη (εις) τροποποίησης
Απόφαση 2008/213/ΕΚ
21.03.2008
-
ΕΕ L 80, της 19.03.2008
ΣΥΝΑΦΕΙΣ ΠΡΑΞΕΙΣ
Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, της 5ης Μαρτίου 2008, με τίτλο: «
Δυτικά Βαλκάνια: ενίσχυση της ευρωπαϊκής προοπτικής»
[CΟΜ(2008) 127 τελικό– Δεν έχει δημοσιευθεί στην Επίσημη Εφημερίδα].
Ανακοίνωση της Επιτροπής της 27ης Ιανουαρίου 2006 με τίτλο: «Η πορεία των Δυτικών Βαλκανίων προς την ΕΕ: εδραίωση της σταθερότητας και προώθηση της ευημερίας»
[COM(2006) 27– Δεν έχει δημοσιευθεί στην Επίσημη Εφημερίδα].
ΧΡΗΜΑΤΟΔΟΤΙΚΗ ΕΝΙΣΧΥΣΗ
Κανονισμός (ΕΚ) αριθ. 1085/2006 του Συμβουλίου, της 17ης Ιουλίου 2006, για τη θέσπιση μηχανισμού προενταξιακής βοήθειας (IAΡ) [Επίσημη Εφημερίδα L 210, της 31.07.2006].
Ενδεικτικό πολυετές δημοσιονομικό πλαίσιο για τη χρονική περίοδο:
2008-2010 [COM(2006) 672 τελικό –Δεν έχει δημοσιευθεί στην Επίσημη Εφημερίδα].
2009-2011 [COM(2007) 689 τελικό –Δεν έχει δημοσιευθεί στην Επίσημη Εφημερίδα].
Ενδεικτικά έγγραφα πολυετούς σχεδιασμού 2007 – 2009 για τη Σερβία
[EN] και το Κοσσυφοπέδιο [EN].
Απόφαση 2006/880/ΕΚ του Συμβουλίου, της 30ής Νοεμβρίου 2006, για τη χορήγηση έκτακτης κοινοτικής χρηματοδοτικής συνδρομής στο Κοσσυφοπέδιο [Επίσημη Εφημερίδα L 339, της 06.12.2006].
ΑΞΙΟΛΟΓΗΣΗ
Σερβία
Έκθεση της Επιτροπής, της 6ης Νοεμβρίου 2007 [COM(2007) 663 τελικό – SEC(2007) 1435 – Δεν έχει δημοσιευθεί στην Επίσημη Εφημερίδα].Έκθεση της Επιτροπής, της 8ης Νοεμβρίου 2006 –Σερβία [COM(2006) 649 τελικό –
SEC(2006) 1389 – Δεν έχει δημοσιευθεί στην Επίσημη Εφημερίδα].
Κοσσυφοπέδιο
δυνάμει της απόφασης 1244 του Συμβουλίου Ασφαλείας των Ηνωμένων Εθνών.
                  Έκθεση της Επιτροπής, της 6ης Νοεμβρίου 2007 [COM(2007) 663 τελικό – SEC(2007) 1433 – Δεν έχει δημοσιευθεί στην Επίσημη Εφημερίδα].
                  Έκθεση της Επιτροπής, της 8ης Νοεμβρίου 2006 – Κοσσυφοπέδιο (όπως ορίζεται στην απόφαση 1244 του Συμβουλίου Ασφαλείας των Ηνωμένων Εθνών) [COM(2006) 649 τελικό – SEC(2006) 1386– Δεν έχει δημοσιευθεί στην Επίσημη Εφημερίδα].
See also
Οι εκθέσεις των προηγουμένων ετών βρίσκονται στην ιστοσελίδα της Γενικής Διεύθυνσης Διεύρυνσης της Ευρωπαϊκής Επιτροπής.
Ημερομηνία τελευταίας τροποποίησης: 21.05.2008